title: An Essay Concerning Human Understanding

text: Locke luonnosteli teoksen kahdeksantoista vuoden aikana. ”Kirjeessä lukijalle” Locke kertoo, että teoksen ituna toimivat hänen ystäviensä kanssa käymänsä keskustelut. Kohdassa, jossa keskustelu vaikutti jumiutuvan, Locke huomautti, että se ei voinut jatkua ennen tarkkaa tutkimusta ”omista kyvyistämme ja [...] mitä olioita ymmärryksemme olivat, tai eivät olleet, soveltuneita käsittelemään”. Tämä keskustelu tapahtui noin vuonna 1671, ja samana vuonna Locke hahmotteli kaksi versiota tutkielmastaan. Hän jatkoi työtä sen parissa lähes kaksi vuosikymmentä, selventäen ja laajentaen perusnäkemystään.


title: An Essay Concerning Human Understanding

text: Vaikka teos on päivätty vuodelle 1690, se julkaistiin jo edellisenä vuonna. Tällainen kirjojen päivääminen oli tuohon aikaan yleinen tapa.


title: An Essay Concerning Human Understanding

text: Tutkielman II kirja esittelee Locken ideateorian, joka tekee eron passiivisesti saatuihin ”yksinkertaisiin ideoihin”, kuten 'punainen', 'makea', 'pyöreä' jne., ja aktiivisesti rakennetuihin ”monimutkaisiin ideoihin”, kuten luvut, syyt ja seuraukset, abstraktit ideat, ideat substansseista, yhtäläisyys sekä erilaisuus. Locke erottaa myös kappaleiden todella olemassa olevat ”primaariset ominaisuudet”, kuten muodon, liikkeen ja pienempien osien sijainnin, ja niiden ”sekundaariset ominaisuudet”, joilla on kyky saada meissä aikaan erilaisia aistimuksia, kuten 'punainen' ja 'makea'. Nämä toissijaiset ominaisuudet olivat Locken mukaan riippuvaisia ensisijaisista ominaisuuksista. Locke esittää myös teorian henkilökohtaisesta identiteetistä, tarjoten pääasiassa psykologisen perustelun.


title: An Essay Concerning Human Understanding

text: Kirja III käsittelee kieltä, ja kirja IV tietoa, mukaan lukien intuitio, matematiikka, moraalifilosofia, luonnonfilosofia (”tiede”, "scientia"), usko ja mielipide.


title: An Essay Concerning Human Understanding

text: Leibniz suuntasi teoksensa "Nouveaux essais sur l’entendement humain" Locken tutkielmaa vastaan.


title: Wentworth Miller

text: Wentworth Earl Miller III (s. 2. kesäkuuta 1972 Chipping Norton, Oxfordshire, Englanti) on englantilaissyntyinen yhdysvaltalainen näyttelijä, malli, elokuvakäsikirjoittaja ja tuottaja. Hänet tunnetaan muun muassa televisiosarjasta "Pako".


title: Wentworth Miller

text: Isänsä puolelta hänen syntyperänsä on jamaikalainen, englantilainen ja saksanjuutalainen. Äitinsä puolelta venäläinen, ranskalainen, alankomaalainen, syyrialainen ja libanonilainen. Hän syntyi Chipping Nortonissa, Oxfordshiressa, Englannissa, missä hänen isänsä tuolloin opiskeli, mutta kasvoi Brooklynissä.


title: Wentworth Miller

text: Miller valmistui arvostetusta Princetonin yliopistosta, jossa suoritti tutkinnon englannissa. Tämän jälkeen hän kierteli maailmaa koulun "a cappella" -ryhmän kanssa ennen päätöstään ryhtyä näyttelijäksi. Hän muutti Los Angelesiin, jossa teki vuosia töitä kulisseissa ennen kuin ryhtyi tosissaan tekemään koe-esiintymisiä ja hakemaan oikeita rooleja.


title: Wentworth Miller

text: Vuonna 1995 Miller matkasi Los Angelesiin kehittääkseen urahaavettaan näyttelijänä. Miller on kuvaillut matkaansa näyttelijäksi hyvin monimutkaiseksi: ”Matka vie kauan ja matkan varrella koin epäonnistumisia, järkytyksiä ja paljon esteitä, mutten voinut lopettaa matkaani siihen. Tarvitsin sitä kuin ilmaa, se oli jotain mitä minun piti tehdä.”


title: Wentworth Miller

text: Miller näytteli vuosina 1998–2001 pienissä rooleissa, kuten televisiosarjoissa "Buffy, vampyyrintappaja", "Aavekuiskaaja", "Joanin salaisuus", "Suositut" ja "Teho-osasto". Ensimmäisen kunnollisen roolin hän sai vuonna 2002 ABC:n minisarjassa "Dinotopia", jossa hän näytteli David Scottia. Näiden jälkeen Miller nähtiin muissa pienissä televisiorooleissa, kunnes vuonna 2003 hän sai sivuroolin elokuvassa "Ihmisen tahra". Elokuvan pääosissa esiintyvät Anthony Hopkins ja Nicole Kidman. Kyseisessä elokuvassa Miller näytteli Hopkinsin esittämää Coleman Silk -hahmoa nuoremmassa iässä.


title: Wentworth Miller

text: Vuonna 2005 Miller valittiin päänäyttelijäksi Foxin "Pako"-televisiosarjaan. Millerin roolihahmon Michael Scofieldin tarkoitus on järjestää vankilapako veljelleen Lincoln Burrowsille, jota esittää Dominic Purcell. Miller esiintyi päähenkilönä sarjan kaikilla neljällä tuotantokaudella vuoteen 2009 asti. Vuonna 2015 Fox ilmoitti jatkavansa sarjaa yhdeksänjaksoisella tuotantokaudella, joka esitetään televisiossa keväällä 2017. Sekä Miller että Purcell jatkavat rooleissaan.


title: Wentworth Miller

text: Miller esiintyi kahdessa Mariah Careyn musiikkivideossa, ”It’s Like That” ja ”We Belong Together” juhlavieraana. Ohjaaja Brett Ratner, joka ohjasi myös "Paon" pilottijakson, palkattiin ohjaamaan myös molemmat Careyn musiikkivideot. Ratner ehdotti Careylle, että he käyttäisivät Milleriä videoissa. Tämä näytti Careylle Millerin valokuvan, jolloin Carey suostui. Koska "Pakoa" ja musiikkivideoita kuvattiin samaan aikaan, musiikkivideoiden kuvauspaikalle rakennutettiin ylimääräistä lavastusta, jotta Miller voisi tehdä molempia projekteja samanaikaisesti.


title: Wentworth Miller

text: Miller vieraili isommassa roolissa televisiosarjan "" 11. tuotantokauden ensiesityksessä, jossa hän esitti etsivä Nate Kendallia. Vuonna 2010 ensi-iltansa saaneessa elokuvassa "" Miller esittää Chris Redfieldiä.


title: Wentworth Miller

text: Elokuussa 2013 Miller kieltäytyi "Pietarin kansainvälisten elokuvajuhlien" kutsusta Venäjän homoseksuaalien kohtelun takia ja kertoi samalla olevansa homoseksuaali. Saman vuoden syyskuussa hän kertoi kamppailleensa nuorena seksuaalisuutensa kanssa ja yrittäneensä itsemurhaa ensimmäisen kerran 15-vuotiaana. Hän sanoi valehdelleensa seksuaalisesta suuntautumisestaan, koska pelkäsi sen vaikuttavan näyttelijänuraansa.


title: Luojan tähden, paetkaa!

text: Luojan tähden, paetkaa! ("The Amityville Horror") on vuonna 1979 ensi-iltansa saanut kauhuelokuva, joka perustuu Jay Ansonin romaaniin "The Amityville Horror". Anson kirjoitti kirjan George ja Kathy Lutzin kertomien tapahtumien mukaan; he väittivät muutettuaan Long Islandille vuonna 1975 talossaan kummittelevan. Elokuva kertoo perheestä, joka joutuu uuteen taloon muutettuaan pelottavien paranormaalien ilmiöiden kohteeksi. Elokuva oli ehdolla parhaan musiikin Oscar-palkinnon saajaksi ja sille on tehty useita jatko-osia.Vuonna 2005 sai ensi-iltansa alkuperäisen elokuvan uudelleenfilmatisointi, "The Amityville Horror".


title: Luojan tähden, paetkaa!

text: Kymmenestä suomalaisesta ensi-iltakriitikosta yksikään ei antanut elokuvalle ainuttakaan tähteä. "Video-oppaassa" vuodelta 1994 Kati Sinisalo antoi elokuvalle kaksi tähteä viidestä, joka teoksen mukaan vastaa sanallista arviota ”keskinkertainen”. Sinisalon mielestä elokuva on ”perheen ja avioliiton kestävyyttä tutkaileva piilodraama”.


title: Hollanninkielinen Wikipedia

text: Hollanninkielinen Wikipedia on Wikipedian hollanninkielinen versio. Hollanninkielisessä Wikipediassa on noin artikkelia ja se on artikkelimäärältään neljänneksi suurin englannin-, ruotsin- ja saksankielisen version jälkeen. Se perustettiin 11. kesäkuuta 2001.


title: Hollanninkielinen Wikipedia

text: Hollanninkielisen Wikipedian viimeaikainen kasvu perustuu pitkästi bottien luomiin artikkeleihin.


title: Hollanninkielinen Wikipedia

text: Hollanninkielinen Wikipedia aloitettiin 19. kesäkuuta 2001 kahdeksantena Wikipediana, ja artikkeleja alkoi ilmestyä samana syksynä. Kuitenkin vielä tammikuussa 2002 hollanninkielisessä Wikipediassa oli alle 300 artikkelia. Tuhannen artikkelin raja ylitettiin saman vuoden toukokuussa, jonka jälkeen kasvu alkoi kiihtyä. 10 000 artikkelia tuli täyteen seitsemäntenä Wikipediana elokuussa 2003.


title: Hollanninkielinen Wikipedia

text: Hollanninkielinen Wikipedia saavutti 100 000 artikkelia 14. lokakuuta 2005. Se ohitti lyhyeksi aikaa puolan kuudenneksi suurimpana Wikipediana, mutta putosi sitten takaisin kahdeksanneksi. 125 000 artikkelia saavutettiin 24. tammikuuta 2006 ja 1. maaliskuuta hollanninkielinen Wikipedia ohitti sekä ruotsinkielisen että italiankielisen yhdessä päivässä ja nousi jälleen kuudenneksi suurimmaksi. 19. maaliskuuta lisättiin 150 000. artikkeli. Toukokuun alussa 2006 hollanninkielisessä Wikipediassa oli jo yli 183 000 artikkelia ja se oli kooltaan kuudenneksi suurin Wikipedia. 24. toukokuuta se ohitti 200 000 artikkelin rajapyykin.


title: Suuri profeetta (sotaharjoitus)

text: Suuri profeetta-merisotaharjoitus järjestettiin Hormuzinsalmella 31. toukokuuta – 6. huhtikuuta 2006. Siinä Iran esitteli puolustusvalmiuttaan Hormuzinsalmella ja joitain uusiksi mainittuja aseita. Iranin mukaan harjoitukseen osallistui 1 500 alusta ja 17 000 sotilasta Islamilaisen tasavallan armeijasta, Islamilaisesta vallankumouskaartista, poliisista ja vapaaehtoisesta Basij-vapaaehtoismiliisistä. Iranilaislähteiden mukaan harjoitus sai brittiläiset ja yhdysvaltalaiset joukot hälytystilaan alueella.


title: Suuri profeetta (sotaharjoitus)

text: Vuodesta 1998 alkaen ovat länsimaat järjestäneet Hormuzinsalmella Arabian Gauntlet -nimisen merisotaharjoituksen. Edellisen kerran harjoitus järjestettiin 22. maaliskuuta – 30. maaliskuuta 2005. Harjoituksen nimi oli Arabian Gauntlet 2005.


title: Suuri profeetta (sotaharjoitus)

text: Yhdysvallat ja Iran kävivät meritaisteluja 1988. 14. huhtikuuta 1988 iranilaisten merimiinoitus miltei upotti yhdysvaltalaisen ohjusfregatti USS Samuel B. Robertsin. Yhdysvallat vastasi operaatio Praying Mantisilla 18. huhtikuuta hyökkäämällä Sassan-öljykentälle sekä tuhosivat iranilaisen Sahand-aluksen.


title: Suuri profeetta (sotaharjoitus)

text: Suuri profeetta-harjoitusten yhteydessä julkistettiin 4. huhtikuuta 2006 uusiksi mainittuja aseita maalta tai mereltä tehtäviä tutkahavaintoja karttamaan kykenevä iranilainen lentovene, mikä olisi aseistettu ohjuksilla ja se kykenisi nousemaan ilmaan vedenpinnan läheisyyteen matalalla. Venäläisarvioiden mukaan kyse saattaa olla Ekranoplan A-90 Orljonok -tyyppisestä lentoveneestä, mikä oli jo Neuvostoliiton laivastolla.


title: Suuri profeetta (sotaharjoitus)

text: Harjoituksen yhteydessä esiteltiin myös tehokas iranilainen Hoot-ohjus, mikä kykenee lentämään ilmassa 100 metriä sekunnissa ja meressä 25 metriä sekunnissa. Venäläisten arvioiden mukaan kyseessä saattaa olla Neuvostoliitossa kehitetty Tornado-niminen nopea torpedo, minkä kantama ei kuitenkaan ollut kuin 7 kilometriä.


title: Suuri profeetta (sotaharjoitus)

text: Venäläisten lähteiden mukaan aseiden konstruktio on kuitenkin vanhempaa neuvostoliittolaista alkuperää ja ne ovat saattaneet ajautua Iraniin kolmansien maiden kautta. Lentovene


title: Tulennielijä (elokuva)

text: Tulennielijä on vuonna 1998 valmistunut suomalainen draamaelokuva. Elokuvan on ohjannut Pirjo Honkasalo, ja se perustuu Pirkko Saision käsikirjoitukseen. Elokuvaa kerrotaan takaumina. Tapahtumat sijoittuvat toisen maailmansodan jälkeiseen aikaan Suomessa ja päähenkilöinä ovat kaksostytöt Irene ja Helena, joita näyttelevät Elena Leeve ja Elsa Saisio. Äitinsä hylkäämät tytöt päätyvät orpokodin kautta kiertävän sirkuksen matkaan. Elokuva voitti yhteensä kahdeksan Jussi-palkintoa vuonna 1999.


title: Metyyli-tert-butyylieetteri

text:
Metyylitertiääributyylieetteri, metyyli-"tert"-butyylieetteri eli MTBE (CHO) on metanolin ja 2-metyyli-2-propanolin eetteri. Metyylitertiääributyylieetteri on normaaliolosuhteissa olomuodoltaan väritön neste, jonka moolimassa on 88,2 g/mol, sulamispiste −109 °C, kiehumispiste 55 °C, tiheys 0,74 g/cm (vesi = 1,0 g/cm), leimahduspiste -28 °C, itsesyttymislämpötila 375 °C ja CAS-numero 1634-04-4. Aine liukenee veteen (42 g/l 20 °C:ssa, 80 g/l 0 °C:ssa) sekä sekoittuu etanolin ja dietyylieetterin kanssa. Metyylitertiääributyylieetteristä käytetään myös nimiä "tert-butyylimetyylieetteri",
"metyyli-1,1-dimetyylietyylieetteri" ja "2-metoksi-2-metyylipropaani".


title: Metyyli-tert-butyylieetteri

text: Metyylitertiääributyylieetteriä käytetään suuria määriä bensiinin lisäaineeksi, nostamaan oktaanilukua ja siten korvaamaan aikaisemmin käytettyä tetraetyylilyijyä. Kemiassa sitä käytetään halpana liuottimena, jolla on muihin eettereihin verrattuna se etu, ettei se muodosta räjähtäviä peroksideja. Hapan ympäristö irrottaa tertiääributyyliryhmän suhteellisen helposti, jolloin syntyy vastaava karbokationi, joka reagoi nopeasti s-buteeniksi.


title: Metyyli-tert-butyylieetteri

text: Metyylitertiääributyylieetteria voidaan valmistaa 2-metyylipropeenin (CH) ja metanolin (CHOH) reagoidessa keskenään katalyytin kanssa.


title: Metyyli-tert-butyylieetteri

text: Yhdysvalloissa ei ole vaadittu kovin kestäviä bensiinitankkeja huoltamoille, joten MTBE:tä on siellä päässyt vuotamaan pohjaveteen. MTBE ei ole erityisen myrkyllinen tai syöpävaarallinen, ainakaan bensiinin muihin ainesosiin verrattuna, mutta se pilaa pohjaveden maun ja tuo siihen epämiellyttävän hajun. Lisäksi eetterinä se liukenee veteen paremmin kuin muut bensiinin ainesosat, joten se kulkeutuu pitemmälle. Siksi Yhdysvalloissa MTBE:stä on tehty poliittinen kysymys ja se on esimerkiksi kielletty kokonaan Kaliforniassa.


title: Milan Michálek

text: Milan Michálek (s. 7. joulukuuta 1984 Jindřichův Hradec, Tšekkoslovakia) on tšekkiläinen ammattilaisjääkiekkoilija, pelipaikaltaan laitahyökkääjä. Hän edustaa NHL-seura Toronto Maple Leafsia.


title: Milan Michálek

text: Ennen uraansa Pohjois-Amerikassa Michálek kiekkoili HC České Budějovicen riveissä, ensin junioreissa ja myöhemmin seuran ykkösjoukkueessa. Hän pelasi ensimmäiset ottelunsa aikuisten tasolla kaudella 2000–2001, jolla hän pelasi viisi ottelua Extraligassa ilman tehomerkintöjä. Hän vakiinnutti paikkansa seuransa vakiomiehistössä kaudella 2001–2002, jolla hän teki tehot kuusi maalia ja yksitoista syöttöpistettä 47:ssä ottelussa. Michálek pelasi Tšekin liigassa seurassa myös seuraavan kauden, jolla hänelle kertyi 46:ssa runkosarjaottelussa yhteensä kahdeksan tehopistettä, kolme maalia ja viisi syöttöpistettä.


title: Milan Michálek

text: Michálek sai NHL-varauksen vuonna , kun San Jose Sharks varasi hänet numerolla kuusi varaustilaisuuden ensimmäisellä kierroksella. Hän teki debyyttinsä NHL-kaukaloissa syksyllä 2003, jolloin hän pelasi kaksi ottelua Sharksin riveissä ja teki maalin Edmonton Oilersia vastaan pelatussa avausottelussaan. Michálekin ensimmäinen kausi Pohjois-Amerikassa meni kuitenkin pilalle hänen toisessa NHL-pelissään saamansa polvivamman vuoksi. Hän yritti palata kentille vuoden 2004 alussa Sharksin silloisen farmijoukkueen Cleveland Baronsin riveissä AHL-liigassa, mutta joutui uudelleen sivuun seitsemän ottelun jälkeen polvivamman uusiuduttua.


title: Milan Michálek

text: Michálek palasi NHL-jäille syksyllä 2005, NHL:n työsulun jälkeisellä kaudella 2005–2006. Hän teki tulokaskaudellaan 35 tehopistettä, 17 maalia ja 18 syöttöpistettä, 81:ssä NHL:n runkosarjaottelussa. Hän oli runkosarjassa Sharksin kuudenneksi paras pistemies. Kaudella 2006–2007 Michálek oli Sharksin neljänneksi paras pistemies tehtyään 78:ssa runkosarjaottelussa tehot 26 maalia ja 40 syöttöpistettä.


title: Milan Michálek

text: Syyskuussa 2009 San Jose myi Michálekin ja Jonathan Cheechoon Ottawa Senatorsiin, josta se sai vaihdossa Dany Heatleyn.


title: Milan Michálek

text: Helmikuussa 2016 Senators myi Michálekin Toronto Maple Leafsiin yhdeksän pelaajan pelaajakaupassa. Kaupassa Maple Leafs sai Michálekin lisäksi myös Jared Cowenin sekä Colin Greeningin ja Tobias Lindbergin sekä toisen kierroksen varausvuoron . Samassa kaupassa Senatorsiin siirtyi Dion Phaneuf, Casey Bailey, Matt Frattin, Ryan Rupert sekä Cody Donaghey.


title: Milan Michálek

text: Michálek on edustanut Tšekkiä jääkiekon aikuisten arvokilpailuissa neljästi, vuosien 2003, 2009 ja 2011 maailmanmestaruuskilpailuissa sekä vuoden 2010 olympialaisissa. Hän on edustanut maataan myös kahdesti alle 18-vuotiaiden maailmanmestaruuskilpailuissa, vuosina 2001 ja 2002, ja kerran alle 20-vuotiaiden maailmanmestaruuskilpailuissa, vuonna 2003.


title: Milan Michálek

text: Myös Milanin vanhempi veli Zbyněk on ammattilaisjääkiekkoilija. Zbyněk Michálek pelaa puolustajana NHL-seura Phoenix Coyotesin riveissä.


title: DJ Bobo

text: DJ Bobo, oikealta nimeltään Peter René Baumann (s. 5. tammikuuta 1968) on menestynyt sveitsiläinen elektronisen musiikin artisti, lauluntekijä, tanssija ja musiikin tuottaja. DJ Bobo on myynyt 14 miljoonaa levyä kaikkialla maailmassa ja julkaissut 10 studioalbumia sekä muutamia kokoelmalevyjä, jotka ovat hänen edellisiä hittejään uudelleenmuokatussa muodossa. Hän on myös julkaissut peräti 34 singleä, joista osa on sijoittunut listoilla varsin hyvin paitsi saksankielisissä maissa, myös muissa maissa Euroopan alueella.


title: DJ Bobo

text: DJ Bobon ensimmäinen suuri menestyssingle oli "Somebody Dance With Me", joka oli coverversio Rockwellin kappaleesta "Somebody's Watching Me". Muita DJ Bobon tunnettuja kappaleita ovat muun muassa "Keep on Dancing", "Take Control", "Everybody", "Let The Dream Come True", "Love is All Around", "Freedom", "Pray", "What a Feeling " ja "Chihuahua".


title: DJ Bobo

text:
DJ Bobo edusti maataan Eurovision laulukilpailussa 2007 kappaleella "Vampires Are Alive". Kappale päätyi semifinaalissa 20. sijalle ja sai 40 pistettä. Kappale oli suurimpia ennakkosuosikkeja, mutta se karsiutui kilpailun semifinaalissa.
René Baumann oli aviossa Daniela Bockin kanssa vuosina 1989–1994. Hän tapasi vuonna 1993 Nancy Rentzschin, joka liittyi hänen musiikkiryhmäänsä vuonna 1995. René ja Nancy avioituivat elokuun 2. päivänä 2001. Heillä on kaksi lasta. Jamiro-René syntyi 8. lokakuuta 2002 ja Kayley-Nancy niin ikään 29. syyskuuta 2006. Vuonna 2008 René muutti perheensä kanssa uuteen kotiin Kastanienbaumiin, Horwin kaupunkiin, joka sijaitsee Keski-Sveitsissä, Luzernin kantonissa.


title: Basij

text: Basij (, virallisesti Basij-e Mostaz'afin, kirjaimellisesti "Riistettyjen liikekannallepano") on iranilainen puolisotilaallinen miliisi, joka perustettiin Ajatollah Khomeinin Iranin islamilaisen vallankumouksen jälkeen vuonna 1979.


title: Basij

text: Tämän kansanjärjestön tehtävänä on mm auttaa kansallisen turvallisuuden varmistamisessa ja lain valvonnassa. Basijin tehtävänä on myös sosiaalinen palvelu, uskonnollisten julkisten juhlien järjestäminen. Kuuluisaksi basij on tullut moraalipoliisina toimimisesta ja toisinajattelijoiden kiinniotoista. Basij on järjestön nimi, basiji järjestön jäsenen nimi.


title: Basij

text: Irakin-Iranin sodassa Basij toimi vapaaehtoisena joukkona, jonka jäsenet saivat mainetta ja kunniaa Iranissa uhrautuvalla toiminnallaan taistelukentällä. Basij toimi Iranin vuoden 2009 mielenosituksia vastaan. Joka kaupungissa on oma Basij, jota paikallinen papisto johtaa.


title: Basij

text:
Basijin jäsenmäärästä on hyvin erilaisia arvioita. Iranilaiset puhuvat mielellään 20 miljoonasta jäsenestä, mikä oli Khomeinin tavoite. Ulkopuoliset ovat arvioineet basijien määräksi 400 000. Vuonna 2005 yhdysvaltalainen tutkimuslaitos arvioi Iranissa olevan 90 000 aktiivista basijia ja 300 000 reservissä.
Ajatollah Khomeini määräsi marraskuussa 1979 luomaan ei-asevelvollisuusikäisitä miehistä ja naisista laajan kansanarmeijan. Khomeini ajatteli luovansa näin voittamattoman jopa 20 miljoonan armeijan.


title: Basij

text:
Irakin-Iranin sodassa Basijin alla rintamalle meni 12-vuotiaita poikia ja yli 80-vuotiaita vanhuksia shiioille ominaisen uskonnollisen marttyyri-aatteen ja isänmaallisuuden innoittamana. Basijiin värvättiin tiedotusvälinekampanjoin ja kouluvierailuin.
Sodassa basijit olivat urheita ja uhrautuvia. Basijit kävelivät kuuluisissa ihmisaaltohyökkäyksissä räjäyttämään ruumiinpainollaan miinakentät tai suoraan päin vihollisen tulta.


title: Basij

text: Basijien on sanottu pitäneen kaulassaan muovisia paratiisin avaimia. Sodassa on arvioitu kuolleen jopa satatuhatta basijia.


title: Arabian Gauntlet (sotaharjoitus)

text: Arabian Gauntlet "(arabialainen kujanjuoksu)" on Yhdysvaltain 5. laivaston vuodesta 1998 Hormuzinsalmella vuosittain järjestämä suuri sotaharjoitus, jonka tarkoituksena on harjoitella salmen auki pitämistä merkittävien öljykuljetusten vuoksi.


title: Arabian Gauntlet (sotaharjoitus)

text: Harjoitus on osa meriturvallisuusoperaatioita (Maritime Security Operations, MSO) ja siihen osallistuu useita maita yhteisoperaationa ja se käsittää ilma- tai pintahyökkäyksen sekä Hormuzinsalmen mahdollisen miinoittamisen vastaisia toimia sekä liittolaisten ja liittoutuman maiden yhteisoperaatioiden harjoittelun. Vuoden 2005 merisotaharjoituksen osallistui 19 alusta Yhdysvalloista, Pakistanista ja liittoutumamaista sekä 3 000 henkilöä. Irak osallistui harjoitukseen ensimmäistä kertaa.


title: Mr. President

text: Mr. President on saksalainen eurodancea esittävä kokoonpano, joka tunnetaan parhaiten vuonna 1996 julkaistusta kappaleesta "Coco Jamboo". Yhtyeen alkuperäisjäsenet ovat "Lady Danii" (Daniela Haak), "T-7" (Judith Hildebrandt) ja "Lazy Dee" (Delroy Rennalds). Yhtyeen loivat Robin Masters (Robert Meister) ja Kai Matthiesen. Ennen tunnetuksi tuloaan Mr. President tunnettiin nimellä "Satellite One".


title: La Repubblica

text: La Repubblica on italialainen päivittäin ilmestyvä sanomalehti. Lehteä alettiin julkaista vuonna 1976 Roomassa. La Repubblica on Italian toiseksi suurin sanomalehti. Sitä pidetään keskusta-vasemmistolaisena.


title: SKA Pietari

text: SKA Pietari (), ent. "SKA Leningrad", on vuonna 1946 Venäjälle Leningradiin perustettu jääkiekkoseura. Kirjainlyhenne SKA merkitsee asevoimien urheiluseuraa ("Sportivnyi Klub Armii"). Nykyään joukkue pelaa KHL:n läntisen lohkon (konferenssin) Bobrov-divisioonassa. Kotihallina on Pietarin jääpalatsi.


title: SKA Pietari

text: Vuonna 1946 perustettu SKA voitti Neuvostoliiton mestaruussarjassa kahdesti pronssia, kausina 1970–1971 ja 1986–1987. KHL:ssä SKA on voittanut Gagarin Cupin vuosina 2015 ja 2017.Valmentajat , johto


title: Qešm

text: Qešm (Jazira-ye Qešm) on Iranille kuuluva Hormuzinsalmen suurin saari. Sen pinta-ala on 1 445 neliökilometriä. Se on noin 36 kilometriä leveä ja 122 kilometriä pitkä. Saari sijaitsee juuri Iranin mantereen edustalla ja lyhyin matka saarelle on vain 1,8 kilometriä. Saarella sijaitseva kaupunki on 22 kilometrin päässä Bandar Abbasista.


title: Qešm

text:
Saaren pohjoisosaa peittävät mangrovemetsät. Sen ympärillä on kaksi maakaasukenttää. Gurzin maakaasukenttä on yhdistetty putkikuljetuksin Bandar Abbasin voimalaan. Gurzin kenttä tuottaa vuodessa kaksi miljoonaa kuutiometriä maakaasua. Toiselta Salakhin maakaasukentältä ei ole putkiyhteyksiä. Sen maakaasuvarat on kuitenkin arvioitu Gurzia suuremmiksi. Alueelta on löydetty myös vähärikkistä öljyä. Iranilla on (2001) yhdeksän öljynjalostamoa ja öljyntuottajuudestaan huolimatta se joutuu maahantuomaan öljytuotteita. Tämän vuoksi Qešmin saarelle on suunnitteilla öljynjalostamo. Myös 1994 suunnitelmana hyväksytty Shah Baharin jalostamo on edelleen toteuttamatta.
Saarella on myös sotilaallisia kohteita, mm. meripuolustuksen kiinalaisvalmisteisia HY-1- ja HY-2- sekä YJ-2-meritorjuntaohjuksia.


title: Qešm

text: 2. toukokuuta 2006 kaksi ruotsalaista tuomittiin puolentoista vuoden vankeusrangaistuksiin valokuvaamisesta saarella.


title: Seersucker (ohjus)

text: Seersucker (palttinapintainen silkkikangaslaatu, shirushaker; maitoa ja sokeria) on merimaaliohjuksena käytettävä kiinalainen ohjus Haiying HY-2 "Merikotka" (CSS-C-3), Silkwormin seuraaja. Sen kantama on 96 kilometriä ja se kuljettaa 513 kilogramman taistelukärjen.


title: Seersucker (ohjus)

text: Niitä uskotaan olevan mm. Iranilla noin 100 kappaletta noin kymmenessä paikassa.


title: Tetraetyylilyijy

text: Tetraetyylilyijy ("lyijytetraetyyli" Pb(CH)) on orgaaninen lyijy-yhdiste, joka nimensä mukaisesti on rakenteeltaan EtPb, missä Et on etyyli CHCH- ja Pb lyijy. Tetraetyylilyijy on normaaliolosuhteissa olomuodoltaan väritön, viskoottinen neste. Tetraetyylilyijy ei normaalipaineessa kiehu vaan hajoaa alle 200 °C:ssa, joten sen tislaamiseen on käytetty vesihöyrytislausta. Sen leimahduspiste on −93 °C ja itsesyttymislämpötila yli 110 °C.


title: Tetraetyylilyijy

text: Tetraetyylilyijyä on aikaisemmin käytetty moottoribensiinin lisäaineena sen puristuskestävyyden parantamiseksi. Lisäaine on erittäin myrkyllistä, ja sen kehittänyt amerikkalainen Ethyl Corporation kehittikin laajan asiantuntemuksen erittäin myrkyllisten organometalliyhdisteiden käsittelyssä teollisessa mittakaavassa, lähinnä siitä syystä, että moni ainetta käsitellyt työntekijä kuoli lyijymyrkytykseen 1930-luvulla.


title: Tetraetyylilyijy

text: Tetraetyylilyijyn bensiinin oktaanilukua nostava vaikutus johtuu sen heikoista lyijy-hiili-sidoksista, jotka katkeavat moottorin korkeassa lämpötilassa. Hajoamisen tuloksena syntyy etyyliradikaaleja, jotka palavat, sekä lyijyä ja lyijyoksidia. Palaminen on radikaalireaktio, jota lyijy häiritsee, mikä estää bensiinin hallitsematonta syttymistä eli nostaa bensiinin oktaanilukua. Tetraetyylilyijy siis haittaa palamista, mutta moottorin huipputehoa saadaan nostettua siksi, että bensiini puristetaan pienempään tilaan ilman itsesyttymistä, jolloin saadaan suurempi energiatiheys ja siten teho. Tetraetyylilyijy on vain sopivasti bensiiniin liukeneva lyijyn kantaja, varsinainen nakutuksenestoaine on itse lyijy.


title: Tetraetyylilyijy

text: Jotta tetraetyylilyijyn hajotessa vapautuva lyijypöly ja mahdollisesti syntyvä lyijyoksidi eivät tukkineet ja täyttäneet moottorin sylintereitä, lisättiin bensiiniin myös 1,2-dibromietaania, joka on halogenoitu hiilivety. Kun se paloi, siitä vapautunut bromi yhtyi lyijyn kanssa helposti haihtuvaksi lyijybromidiksi, joka poistui moottorista pakokaasun mukana. Nämä lyijy-yhdisteet ovat kuitenkin pahoja hermo- ja ympäristömyrkkyjä, minkä vuoksi lyijy-yhdisteiden käytöstä bensiinin lisäaineena on nykyisin luovuttu.


title: Tetraetyylilyijy

text: Lyijy-yhdisteiden käyttäminen bensiinin lisäaineena kiellettiin Suomessa 1990-luvulla. Amerikassa kielto saatiin jo aikaisemmin, mutta koko EU:n alueella lyijybensiini saatiin kielletyksi vasta 2004. Lentobensiiniä kielto ei koske.


title: Tetraetyylilyijy

text: Tetraetyylilyijy myrkyttää nykyaikaisissa autoissa olevan katalysaattorin. Katalysaattorissa on katalyyttinä jalometalleja, kuten platinaa. Bromia ja klooria sisältävät lyijyn kertymisen estävät lisäaineet reagoivat paitsi lyijyn, myös katalyyttimetallin kanssa. Lyijy poistuu moottorista hienojakoisena lyijybromidi- ja -kloridipölynä, joka tukkii katalysaattorin.


title: Tetraetyylilyijy

text: Jo vuonna 1969 tiedettiin että tetraetyylilyijy heikentää auton katalysaattorin toimintaa.


title: Tetraetyylilyijy

text: Muut nakutuksenestoaineet sekä korkeampioktaaninen synteettinen bensiini ovat nykyään korvanneet lyijyn. Alkoholit, kuten etanoli, sekä eetterit, kuten MTBE ja ETBE, ovat pääasiallisia lyijyn korvaajia. Myös muita vähemmän myrkyllisiä metalleja on käytetty, kuten rautaa ferroseenina tai mangaania, joka tuodaan metyylisyklopentadienyylipentakarbonyylimangaanina eli MMT:na. Synteettisiä korkeampioktaanisia aineita ovat esimerkiksi alkylaatti ja iso-oktaani. Myös aromaatteja kuten bentseeniä on käytetty, mutta niiden ongelma on karsinogeenisuus.


title: Tetraetyylilyijy

text: Tetraetyylilyijy imeytyy nopeasti verenkiertoon iholta, keuhkoista ja ruoansulatuselimistöstä. Hengitystiessä tetraetyylilyijy käyttäytyy kuin kaasu ja ihmisen kehosta se poistuu virtsan mukana dietyylilyijynä, etyylilyijynä tai epäorgaanisena lyijynä. Tetraetyylilyijy ylittää veri-aivoesteen ja kertyy limbiseen etuaivopiiriin, etuaivolohkoon ja hippokampukseen. Akuutteja vaikutuksia altistumisesta suurelle pitoisuudelle ovat sekavuus, painajaiset, ärsyyntyneisyys ja hallusinaatiot. Kroonisia vaikutuksia ovat huonot pisteet neurokäyttäytymisen testeissä, jotka mittaavat ketteryyttä, toiminnanohjausta ja verbaalista muistia. Tetraetyylilyijyn käyttö bensiinissä on saattanut aiheuttaa lyijylle altistumisen kautta väkivaltaisen rikollisuuden aallon sekä teiniraskauksien allon Yhdysvalloissa. Väkivaltainen rikollisuus ja teiniraskaudet alkoivat vähentymään kun tetraetyylilyijyn sallitun pitoisuuden rajaa bensiinissä kiristettiin. Käyrissä nähdään 22 vuoden viive ja rikollisuus on vähentynyt ympäri maailmaa samalla tavalla. Lyijy laskee älykkyysosamäärää 6,9 pisteellä 30 μg/dL veren pitoisuudella, ja suurin osa siitä, 3,9 pisteen lasku, aiheutuu alle 10 μg/dL veren pitoisuudella.


title: Tetraetyylilyijy

text: Vuonna 1996 Herbert Needleman julkaisi tutkimuksen, jossa todettiin lyijyn heikentävän sille altistuneen ihmisen kykyä hillitä impulsseja, ja lyijyn olevan yhteydessä antisosiaaliseen ja aggressiiviseen käyttäytymiseen sekä rikollisuuteen. Vuonna 2000 Rick Nevin julkaisi tutkimuksen, jossa todettiin lyijyn alentavan älykkyyosamäärää ja vaikuttavan väkivaltaiseen rikollisuuteen ja avioliiton ulkopuolisiin raskauksiin.


title: Maailman lehdistönvapauden päivä

text: Maailman lehdistönvapauden päivä () on kansainvälinen vuosipäivä, jolla kunnioitetaan lehdistönvapauden vuoksi tehtyjä uhrauksia ja jolla muistutetaan maailman hallituksia heidän velvollisuudestaan kunnioittaa ja ylläpitää sananvapautta. Päivää vietetään 3. toukokuuta, joka on Windhoekin julistuksen vuosipäivä.


title: Maailman lehdistönvapauden päivä

text: Päivän viettämisestä päätti Yhdistyneiden kansakuntien yleiskokous vuonna 1993 Unescon aloitteesta. Lehdistönvapauden päivänä jaetaan UNESCO/Guillermo Canon Maailman lehdistövapauden palkinto.


title: Maailman lehdistönvapauden päivä

text: Vuoden 2016 päätapahtuma järjestettiin Suomessa tasavallan presidentin Sauli Niinistön suojelemana Finlandia-talossa, jossa keskeisenä teemana käsiteltiin pääsyä tietoon ().


title: Australopithecus afarensis

text: Australopithecus afarensis eli afrikkalainen etelänapina on varhainen apinaihminen, jota monet tutkijat pitävät suvun "Homo" edeltäjänä. Toisaalta viimeaikaisten löytöjen myötä, kuten lajin "Kenyanthropus platyops" myötä osa tutkijoista pitää etelänapinoita vain läheisenä sukulaishaarana. "A. afarensis" eli 3,9 - 3 miljoonaa vuotta sitten. Laji eli samaan aikaan tukevamman "Paranthropus boisein" kanssa, joka myöhemmin kuoli sukupuuttoon. Sen aivot olivat melko suuret, 3,8-4,5 dl, se oli 105-151 cm pitkä ja painoi 30-40 kg. Australopithecus afarensista pidetään myös työkalujen keksijänä.


title: Australopithecus afarensis

text: Kuuluisa lajiin liittyvä Lucy-niminen löytö tehtiin 1974 Etiopiassa niin kutsutulta Alue 333:lta. Nimensä tämä naarashominidi sai Beatlesin kappaleesta ”Lucy in the Sky with Diamonds”, joka soi radiossa löytöhetkellä. Lucy eli noin 3,2 miljoonaa vuotta sitten. Lucyn löysivät Donald Johanson, Maurice Taieb, Yves Coppens ja Tim White. Luurankoa tutkittaessa selvisi, että 20-vuotias, metrin korkuinen ja parikymmenkiloinen Lucy oli kuollut Etiopian savanneilla noin 3,2 miljoonaa vuotta sitten. Lucylla oli ollut pitkät, hyvin kehittyneet kädet ja lyhyet jalat. Vaikka Lucyn kädet olivat selvästi kiipeilyyn tarkoitetut, osoittivat lantio ja polven rakenne, että se oli kävellyt myös kahdella jalalla.


title: Australopithecus afarensis

text: Vuonna 2006 Dikikasta, niin ikään Etiopiasta löydetty Selam ('rauha') on kenties kaikkien aikojen merkittävin hominidilöytö. Selam eli noin 3,3 miljoonaa vuotta sitten. Tästä 3-vuotiaana tulvivaan jokeen hukkuneesta etelänapinasta olivat jäljellä kokonainen kallo, leuka- ja niskaluut, ylävartalo selkärankoineen, suuri osa käsien ja jalkojen luista, polvi- ja lonkkaluita, osa kämmenestä ja käpertynyt sormi. Yksi merkittävimmistä säilyneistä luista on kuitenkin kieliluu (kurkunpään luu, joka tukee kurkun ja kielen lihaksia), jonka löytyminen on äärimmäisen harvinaista.


title: Borderterrieri

text: Borderterrieri on Englannin ja Skotlannin välisellä raja-alueella syntynyt koirarotu, karkeakarvainen pieni terrieri. Luonteeltaan borderterrieri on iloinen ja reipas. Alun perin rotu kehitettiin luolametsästystä varten.


title: Borderterrieri

text: Borderterrierin rotumääritelmä ei rajoita koirille säkäkorkeutta, vaan se antaa ohjeellisen painon. Uroksen painorajoitus on 6-7 kg ja narttujen 5,2–6,3 kg, mutta käytännössä läheskään kaikki koirat eivät nykypäivänä Suomessa näiden rajojen sisäpuolelle mahdu. Ulkoisesti borderterrieri muistuttaa hieman suttuista, rakin näköistä pientä parrakasta koiraa, jolla on luonteikkaat silmät ja ilmeikäs pää. Borderterrierin raajat ovat pitkät, mutteivät liioitellut. Runko on hieman korkeuttaan pidempi, ei siis neliömäinen. Koira on hoikka ja sen koon ja ulkonäön kulmakivi liittyy sen rintakehään, jonka tulisi olla "spännättävissä", eli aikuisen miehen tulisi saada kätensä koiran rintakehän ympärille. Näin varmistetaan, että käytännön työssä koira mahtuu luolastoon, jota varten se on alkujaan jalostettu.


title: Borderterrieri

text: Borderterrierin pää on leveä ja muistuttaa hieman saukon päätä. Sitä kehystävät mieluiten muuta väritystä tummemmat korvat sekä tummanruskeat silmät. Kuono-osa on 1/3 koiran kallon pituudesta ja koiralla on parta, joka muotoillaan trimmauksella pyöreäksi. Koiran häntä on verraten lyhyt ja porkkanan mallinen ja borderterrieri kantaa sitä hieman selkälinjan yläpuolella, iloisesti ja reippaasti. Pystyssä tai selän päälle kiertyneenä kannettu häntä on virhe.


title: Borderterrieri

text: Rodun värit voidaan jakaa kahteen luokkaan: punaisiin ja sinisiin. Punaiset borderit ovat väriltään punaruskeita tai ruskeita. Osa koirista on ns. grizzlejä, joissa jokaisen karvan toinen pää on musta, toinen punainen. Grizzle väritys saa koiran näyttämään hieman tummemmalta ja kirjavalta. Sininen borderterrieri näyttää nopeasti mustalta, mutta todellisuudessa turkki on hieman sinimusta. Sinisen värin parina tulisi olla harmaata karvoitusta, joka tehostaa sinistä vaikutelmaa ja luo oikean ilmeen koiralle. Siniselläkin koiralla jalat, rintakehä, maha ja osa päästä sekä joillain myös häntä ovat punaiset, mutta siihen ei tällöin yhdisty grizzleä väritystä.


title: Borderterrieri

text: Valkoinen merkki rinnassa sallitaan, mutta muualla esiintyvänä se on virhe ja epätoivottu ominaisuus. Koiria on monen värisiä, mutta ainoastaan valkoinen ja harmaa ovat värejä, jotka ovat epätoivottuja ja joita ei käytännössä esiinny. Harvinaisin esiintyvä väri on vehnä, joka on hyvin vaalea, vehnänkeltainen. Käytännössä väri on kuitenkin lähes kuollut sukupuuttoon ja tiettävästi vain Britanniassa elää muutamia vehnänvärisiä koiria. Geenien puolesta värin esiintulo on kuitenkin mahdollista, vaikkakin varsin epätodennäköistä.


title: Borderterrieri

text: Borderterrierin turkki on karkea ja se huolletaan nyppimällä kuollut karva pois. Jokaisen koiran turkki on erilainen, mutta yleisesti ottaen turkki nypitään pohjavillalle noin kahdesti vuodessa. Trimmaus ei satu koiraa, vaan auttaa turkkia uusiutumaan, kun kuollut turkki poistetaan. Saksia ei tulisi käyttää, sillä tällöin kuollut solukko ei pääse poistumaan turkin juuresta ja näin turkki muuttuu villaiseksi, vanuttuneeksi, elottoman harmaaksi sekä hieman kiharaiseksi. Turkin karkeus katoaa, eikä kerran leikattu karva enää ole helppo nyppiä.


title: Borderterrieri

text: Borderterrieri on luonteeltaan ensisijaisesti rohkea,älykäs ja reipas, valpas pieni koira, joka ilmaisee tunteitaan ja mielialojaan korvillaan ja hännällään, mutta myös mitä erilaisimmilla äänillä. Rotu on säilyttänyt vanhat, alkuperäiset käyttöominaisuudet ja onkin tarvittaessa, vaikkapa ketun kohdatessaan hyvinkin tulinen ja terävä. Luonteensa puolesta borderterrieriä käytetään edelleen jonkin verran luolametsästyksessä, verijäljellä ja jopa vesiriistan noudossa.


title: Borderterrieri

text: Sosiaalisuus on kuitenkin hallitseva elementti borderterrierissä. Border on paljon pehmeämpi ja sosiaalisempi kuin suurin osa muista terriereistä ja jo rotumääritelmä ilmoittaa koiran olevan laumassa viihtyvä ja sopeutuva esim. se sopeutuu elämään toisten eläinten kanssa hyvin. Rähisevän koiran kohdatessaan borderin tulisi vain kääntää päänsä pois ja jatkaa matkaa kuin muina miehinä muttei aina.


title: Borderterrieri

text: Borderterrieri on aina valmis pikku partiolainen, joka kulkee mielellään omistajansa mukana, mihin tahansa tämä meneekään. Borderista saakin helpon ja miellyttävän kaverin niin maalle, vesille kuin vaikkapa lentokoneeseen. Avoin, reipas ja fiksu koira sopeutuu monenlaisiin tilanteisiin. Koska borderin luonne on muita terrierejä rauhallisempi, siitä saa oivan perhekoiran.


title: Borderterrieri

text: Borderterrieri on vanha ja varsin alkuperäinen koirarotu, josta on säilynyt dokumentteja aina 1700-luvulta lähtien. Rodun juuret ovat Englannin ja Skotlannin vuoristoseudulla, jossa borderterrieri säilyi varsin muuttumattomana satoja vuosia. Samoilta seuduilta johtaa myös nimi borderterrieri, joka suomennettiin vielä 80-luvulla paljolti rajamaan terrieri, onhan koira kotoisin rajaseuduilta, metsästäjien suurista koiralaumoista.


title: Borderterrieri

text: Rodun alkuperäinen käyttötarkoitus oli karkottava luolakoira. Borderterrieri sananmukaisesti karkotti kettukoirien luolaan ajaman ketun metsästäjien eteen. Borderterrierin ei siis ollut alkujaankaan tarkoitus tappaa eläintä luolaan, vaan karkottaa se metsästäjälle ammuttavaksi.


title: Borderterrieri

text: Borderterrieri uhkasi tuhoutua kokonaan maailmansotien aikana, mutta se saatiin elvytettyä ja on nyt Britanniassa erittäin suosittu ja yleinen koirarotu. Suomeen ensimmäiset yksilöt tuotiin 70-luvulla, Ruotsissa niitä on ollut jonkin verran kauemmin.


title: Borderterrieri

text: Nykyisin borderterrieriä käytetään edelleen keinoluolametsästyksessä, mutta Suomessa on myös muutamia käytännön metsästyskoiria. Sittemmin rodun tarkkoja vaistoja on sovellettu moniin muihinkin metsästyslajeihin, joissa rotu on pärjännyt erinomaisesti. Agilitykoirana borderterrieri on erittäin suosittu.


title: Borderterrieri

text: Borderterrieri on verraten terve rotu. Luuston kuvaustulokset ovat olleet erinomaisia, pääsääntöisesti A- ja B-asteita, eikä kyynärissä ja polvissa ole juuri havaittu ongelmia.


title: Borderterrieri

text: Uudempia ongelmakohtia ovat epileptistyyppiset ns. borderkohtaukset (vaikkakaan tarkkaa yhteyttä epilepsiaan ei ole havaittu), joissa koira saattaa olla poissaoleva tai kouristella. Kohtaukset ovat kuitenkin jossain määrin periytyviä, joten näitä ns. kohtauskoiria on saatu suljettua jalostuksesta. Kohtauksien ongelma tosin on, että ne puhkeavat vasta aikuisella koiralla, joten useita yksilöitä on tässä vaiheessa ehditty jo käyttää jalostukseen.


title: Borderterrieri

text: Rodussa on jonkin verran esiintynyt myös yliherkkyyttä niin ruoka-aineille kuin muillekin ulkoisille ärsykkeille. Lyhytkuonoisena borderterriereillä esiintyy jonkin verran purentavikoja ja vuosittain syntyy myös pentuja, joilla on hännässä mutka tai nikamamuutos.


title: Borderterrieri

text: Borderterrieri ei kuulu Kennelliiton perinnöllisten vikojen ja sairauksien kartoitusohjelma PEVISAan, eikä rodulla myöskään ole tutkimus- tai kuvauspakkoa jalostuskäyttöä ajatellen.


title: The Stooges (albumi)

text: The Stooges on samannimisen rockyhtyeen debyyttialbumi. Se julkaistiin vuonna 1969. Albumi ei saanut julkaisuaikanaan suosiota, mutta ajan mittaan se on noussut klassikoksi kuten yhtyeen myöhemmätkin albumit. Albumin tunnetuimmat kappaleet ovat "1969" ja "I Wanna Be Your Dog". Albumin tuotti The Velvet Undergroundista tuttu John Cale, joka soittaa myös alttoviulua levyllä.


title: The Stooges (albumi)

text: Albumista julkaistiin vuonna 2005 uusi versio, joka sisältää toisen levyn, jossa on mm. demoversioita albumin kappaleista.


title: Ei selityksiä

text: Ei selityksiä on suomalaisen muusikon Hectorin vuonna 2004 julkaistu studioalbumi. Radiokanavat valitsivat albumin lokakuussa Kuukauden Levyksi. ”Eki-setä (has left the building)” -kappaleen Eki on tunnettu nimikirjoitusten keräilijä Erkki Rapo. Hector teki kappaleen Eki-sedän kuoleman jälkeen.


title: Bajonetti

text: Bajonetti, kirjaimellisesti "pistin", on liitäntä, jolla objektiivi kytketään järjestelmäkameraan. Bajonetissa on yleensä metallirengas, jolla objektiivi lukitaan nopealla liikkeellä paikalleen runkoon, sekä kytkentä, jolla tarkennuksen ja valotuksen asetuksien ohjaus saadaan välitettyä kamerasta. Nimensä kiinnitys on saanut pistimen kiinnityksestä kiväärin piippuun; hylsypistimet kiinnitetään samankaltaisella liittimellä. Aiemmin vaihto-objektiivit kiinnitettiin kameraan kierteen avulla. Bajonetteja on useita eri tyyppejä, ja useimmilla kameramerkeillä on omat standardinsa. Tiettävästi ensimmäisen bajonettikiinnitteisen objektiivin lanseerasi Leica vuonna 1954, kun se esitteli M-sarjansa. Tämä bajonetti on säilynyt muuttumattomana Leican viimeisimpään malliin, M 8:aan saakka.


title: Shah Jahan

text: Shah Jahan (5. tammikuuta 1592 Lahore – 22. tammikuuta 1666) oli Intian Suurmogulien valtakunnan viides hallitsija vuosina 1628–1658. Maailmalla hänet tunnetaan parhaiten Unescon maailmanperintökohteeksi valitusta Taj Mahal -muistomerkistä, jonka hän rakennutti persialaisen vaimonsa muistolle.


title: Shah Jahan

text: Shah Jahanin hallituskaudella valtakunta kävi sotia Deccanissa (1636 ja 1655) ja valloitti Bijapurin ja Golcondan. Se joutui puolustautumaan uzbekkien ja persialaisten hyökäyksiä vastaan. Vuonna 1658 Shah Jahan joutui poikansa Aurangzebin vangitsemaksi ja hänen hallituskautensa päättyi.


title: Shah Jahan

text: Akbarin jälkeiset suurmogulihallitsijat olivat ankarampia kuin Akbar. Myös Jahan oli häikäilemätön hallitsija. Hän jopa määräsi hindutemppeleitä tuhottaviksi, muttei hänen määräyksiään noudatettu. 1700-luvulla eurooppalaiset pystyivät hallitsemaan meriä ja joitakin rannikon alueita, koska suurmogulien valtakunnalla ei ollut laivastoa, Valtakunta kasvoi, mutta enää se ei ollut yhtä vauras. Verotus oli niin ankaraa, että talonpojat luopuivat maistaan välttääkseen verot. Akbarin hyvällä hallintokaudella turvallisiksi tehdyistä teistä tuli nyt rosvojen saalistuspaikkoja.


title: Rue McClanahan

text: Eddi-Rue McClanahan (21. helmikuuta 1934 Healdton, Oklahoma – 3. kesäkuuta 2010 New York, New York) oli yhdysvaltalainen näyttelijä. Hänet tunnetaan erityisesti roolistaan "Tyttökullat"-televisiosarjassa.


title: Rue McClanahan

text: McClanahan syntyi Oklahoman Healdtonissa. Hänen äitinsä Dreda Rheua-Nell oli töissä kauneussalongissa ja hänen isänsä William Edwin McClanahan oli rakennusurakoitsija. McClanahanilla oli irlantilaisia ja Choctaw-intiaani sukujuuria. Hän varttui Ardomoressa Oklahomassa ja valmistui Ardomoren High Schoolista 1953. Tulsan yliopistossa hänen pääaineensa olivat saksa ja teatteritaiteet. McClanahan kuului myös Kappa Alpha Theta -sisarkuntaan.


title: Rue McClanahan

text: McClanahan aloitti näyttelemisen New Yorkin pikkuteattereissa 1957, mutta teki ensiesiintymisensä Broadwayllä vasta 1969 näyttelemällä Sally Weberiä John Sebastianin ohjaamassa musikaalissa Dustin Hoffmanin ja Jimmy Shinen kanssa. McClanahanin läpimurto tapahtui vuonna 1970 televisiosarjassa "Another World", jossa hän näytteli mielipuolista lastenhoitajaa Caroline Johnsonia. Sarjassa hän rakastui hoitamiensa lasten isään ja myrkytti perheen äidin. McClanahanin roolin oli tarkoitus olla korkeintaan muutaman jakson mittainen, mutta se paisuikin vuoden pituiseksi työsuoritukseksi, joka päättyi siihen kun Caroline kidnappasi lapset ja joutui oikeuden eteen. "Another Worldin" jälkeen McClanahan näytteli sarjassa "Where the Heart Is" ilkeää Margaret Jardinia.


title: Rue McClanahan

text: McClanahan esiintyi 1980-luvulla suositussa komediasarjassa "Tyttökullat", jossa hän näytteli huikentelevaista Blanche Deveraux'ta. McClanahan palkittiin sarjasta Emmy-palkinnolla.


title: Rue McClanahan

text: McClanahan kuoli aivoinfarktiin kesäkuussa 2010.


title: J. J. Abrams

text: Jeffrey Jacob Abrams (s. 27. kesäkuuta 1966 New York, Yhdysvallat) on yhdysvaltalainen elokuva- ja televisiotuottaja sekä käsikirjoittaja, näyttelijä ja ohjaaja. Abrams on tullut tunnetuksi hittisarjojen "Alias" ja "Lost" luojana. Vuonna 2013 ilmoitettiin Abramsin ohjaavan myös vuonna 2015 ensi-iltansa saaneen uuden "Tähtien sota" -jatko-osatrilogian ensimmäisen elokuvan "". Vuonna 2017 hänet valittiin myös Colin Trevorrow’n tilalle ohjaamaan vuonna 2019 kyseisen trilogian .


title: J. J. Abrams

text: Abrams syntyi New Yorkissa ja kasvoi Los Angelesissa. Hänen isänsä on televisiotuottaja Gerald W. Abrams ja äitinsä tuottaja Carol Ann Abrams (omaa sukua Kelvin). Hänellä on sisko Tracy Rosen, joka on käsikirjoittaja. Hän opiskeli Palisades High Schoolissa ja Sarah Lawrence Collegessa. Abrams on juutalainen.


title: Rytmihäiriö (yhtye)

text: Rytmihäiriö on helsinkiläinen surmacoreksi musiikkiaan kutsuva metalliyhtye. Yhtyeen musiikkityyli vaihtelee hardcore punkista ja thrash metalista raskaampaan grindcoreen. Yhtye on sanonut hakevansa väkivaltaa, alkoholismia ja satanismia käsitteleviin sanoituksiinsa inspiraatiota Alibi-lehdestä sekä Gambina-nimisestä alkoholijuomasekoituksesta.


title: Rytmihäiriö (yhtye)

text: Yhtyeen perustivat vuonna 1988 Kalle Ellilä, Ande Kiiski ja Otto Luotonen. Kitaristi Karis löydettiin yhtyeeseen lehti-ilmoituksen kautta. Tällä kokoonpanolla yhtye ehti soittaa muutaman keikan ja nauhoittaa demon "Möfaa puujumalille". Pian demon julkaisun jälkeen Karis erotettiin yhtyeestä arvaamattomuutensa vuoksi.


title: Rytmihäiriö (yhtye)

text: Kariksen tilalle kitaristiksi löydettiin Tuukka Laitinen. Hän soitti yhdellä demolla ja kahdella keikalla, mutta jätti yhtyeen musiikin yksinkertaisuuden vuoksi. Vuoden 1989 alussa Tuukan korvasi EQ, joka oli toiminut thrash metal -yhtye Dirty Damagen kitaristina. Tuukka kuitenkin teki pian paluun yhtyeeseen, ja hetken aikaa yhtyeessä oli kaksi kitaristia. Tällä kokoonpanolla äänitettiin yksi demo. Äänitysten jälkeen kitaristi EQ erosi yhtyeestä, koska oli perustamassa omaa Dun-delion -yhtyettä.


title: Rytmihäiriö (yhtye)

text: Vuoden 1989 syksyyn mennessä yhtyeen sisällä alkoi olla ristiriitoja ja lopulta laulaja Kalle Ellilä jouduttiin erottamaan yhtyeestä. Saman vuoden lokakuussa yhtye soitti Turussa keikan kolmimiehisenä kokoonpanolla Antti Kiiski (basso, laulu), Otto Luotonen (rummut, laulu) ja Tuukka Laitinen (kitara, laulu). Tuolla keikalla yhtye esitti ensimmäistä kertaa kappaleen ”Surmatyö”, joka myöhemmin päätyi samannimiselle EP:lle.


title: Rytmihäiriö (yhtye)

text: Loppusyksystä 1989 laulajan paikan otti aiemmin grindcore-yhtye Nauseassa vaikuttanut Pate Vuorio. Yhtye meni studioon joulukuussa 1989 ja tuloksena oli "Surmatyö"-EP. Levy julkaistiin omakustanteena ja 500 kappaleen painos saatiin loppuunmyytyä pienen ajan sisällä. EP:n äänitysten jälkeen Rytmihäiriö kasvoi jälleen viisimiehiseksi, sillä niin ikään Nausea-yhtyeessä vaikuttanut Nastis otettiin yhtyeeseen toiseksi kitaristiksi.


title: Rytmihäiriö (yhtye)

text: Vuoden 1990 alkupuolella Riku Pääkkönen oli juuri perustanut Spinefarm Recordsin ja Rytmihäiriöstä tuli uuden levy-yhtiön ensimmäinen kiinnitetty yhtye. Rytmihäiriö äänitti maaliskuussa 1990 toisen EP:nsä "Ihmisiä kuolee!". Levyä painettiin 1200 kappaletta ja sekin myytiin loppuun pienessä ajassa, "Surmatyö"-EP:n tavoin. EP "Ihmisiä kuolee" oli kaikkien aikojen ensimmäinen Spinefarm-julkaisu, ja "Surman siipien havinaa" yhtiön ensimmäinen täyspitkä albumijulkaisu.


title: Rytmihäiriö (yhtye)

text:
Pian "Ihmisiä kuolee!"-EP:n studiosessioiden jälkeen kitaristi Nastis jätti Rytmihäiriön ja jälleen nelimiehiseksi kutistunut yhtye aloitti vuoden 1990 loppupuolella ensimmäisen pitkäsoittolevynsä äänitykset. "Surman siipien havinaa" -nimeä kantanut albumi julkaistiin vuoden 1991 tammikuussa. Levyn äänimaailma oli todella aggressiivinen ja huolittelematon. Albumin julkaisun jälkeen yhtye teki monia esiintymisiä.
Näihin aikoihin yhtye sai toisen kitaristin, kun yhtyeen pitkäaikainen ystävä Samppa liittyi yhtyeeseen. Yhtye alkoi tehdä uutta materiaalia seuraavaa julkaisua varten mutta kesällä 1991 motivaation puutteen vaivaama Pate jätti Rytmihäiriön ja näin yhtye oli jälleen ilman laulajaa. Myös Tuukan kiinnostus bänditoimintaa kohtaan alkoi laimeta ja hän erosi yhtyeestä pian Paten lähdön jälkeen.


title: Rytmihäiriö (yhtye)

text: Paten tilalle laulajaksi saatiin Silveri, yhtyeen pitkäaikainen ystävä hänkin. Rytmihäiriö jatkoi edelleen vanhalla "surmacore"-tyylillä, kunnes yhtye päätti muuttaa laulukielensä englanniksi. Laulaja Silverin uudet englanninkieliset sanoitukset olivat tyylilajiltaan kantaa ottavampia ja poliittisempia ja näin ollen entinen surmacore-tyyli jäi taka-alalle.


title: Rytmihäiriö (yhtye)

text: Silveri kuitenkin kyllästyi ja erosi yhtyeestä jo muutaman keikan jälkeen ja jälleen yhtye oli vailla laulajaa. Uudeksi laulajaksi löytyi Amen-yhtyeen kitaristi Marko Karimo. Karimo kirjoitti uudet sanoitukset, jotka nekin olivat englanninkielisiä ja poliittisia. Yhtye meni studioon ja äänitti kappaleita Amenin kanssa tehtävälle split-LP:lle. Myös tämä kokoonpano jäi lyhytikäiseksi ja esiintyi vain yhden kerran, pian split-LP:n julkaisun jälkeen.


title: Rytmihäiriö (yhtye)

text: Lukuisien kokoonpano- ja tyylivaihdosten jälkeen yhtyeen jäsenet eivät enää löytäneet oikeaa tyylisuuntaa, joten he päättivät lopettaa yhtyeen vuonna 1992.


title: Rytmihäiriö (yhtye)

text: Hajoamisen jälkeen rumpali Otto Luotonen oli soittanut Wind of Pain -yhtyeessä, jossa hän oli tutustunut kitaristi Janne Perttilään. Vuonna 1998 Rytmihäiriö päätettiin perustaa uudelleen ja Perttilää pyydettiin kitaristiksi uuteen kokoonpanoon. Yhtyeen paluu sai jokseenkin hyvän vastaanoton, mutta tästä huolimatta yhtye esiintyi vain harvakseltaan, soittaen pelkästään ensimmäisten EP:iden ja albumin aikaista, suomenkielistä materiaalia.


title: Rytmihäiriö (yhtye)

text: Vuonna 2000 yhtye meni jälleen studioon ja äänitti muun muassa 3 vanhaa 1990-luvun alkupuolella syntynyttä kappaletta, joita aiemmin ei oltu tehty valmiiksi. Vuonna 2002 laulaja Pate kyllästyi ja erosi yhtyeestä, jälleen motivaatio-ongelmien vuoksi. Paten tilalle saatiin hardcore-yhtye Oheisvasarassa vaikuttanut Unto "Une" Helo, joka oli jo aiemmin laulanut muutamissa esiintymisissä, Paten ollessa estyneenä.


title: Rytmihäiriö (yhtye)

text: Rytmihäiriö aktivoitui jälleen toden teolla ja alkoi kirjoittaa materiaalia uudelle EP:lle syksyllä 2002. Vuoden 2003 alkaessa yhtyeeltä julkaistiin peräti kaksi äänitettä, vanhaa, 1990-luvun aikaista tuotantoa sisältänyt kokoelmalevy "Surman vuodet – The Homicide Years", sekä uutta materiaalia sisältänyt "Surmaa kännissä"-EP. Vuoden 2003 aikana yhtye myös esiintyi laajalti ympäri Suomen. Yhtye juhli myös 15-vuotista uraansa esiintymällä Helsingin Factoryssa, jossa esiintyivät lähes kaikki yhtyeen aiemmat kokoonpanot. Vuoden loppua varjosti kuitenkin yhtyeen saama tieto alkuperäisen vokalistin Kalle Ellilän poismenosta.


title: Rytmihäiriö (yhtye)

text: Rytmihäiriö vietti vuoden 2004 kirjoittamalla materiaalia toiselle pitkäsoittolevylleen. Yhtye meni studioon joulukuussa 2004 ja Rytmihäiriön toinen studioalbumi "Saatana on herra" julkaistiin vuoden 2005 helmikuussa. Albumi sisälsi hieman aiempaa tuotantoa enemmän vaikutteita metallimusiikista ja albumilla vieraili muun muassa Impaled Nazarene -yhtyeen keulahahmo Mika Luttinen.


title: Rytmihäiriö (yhtye)

text: Vuoden 2005 lopulla yhtye alkoi etsiä julkaisijaa mahdolliselle kolmannelle studioalbumille. Mokoma-yhtyeen jäsenten kaksi vuotta aiemmin perustama Sakara Records osoitti kiinnostusta Rytmihäiriötä kohtaan ja yhtye alkoi välittömästi työstää uutta materiaalia. Vuoden 2006 alussa yhtye piti taukoa esiintymisistä ja keskittyi täysipainoisesti uusien kappaleiden tekemiseen.


title: Rytmihäiriö (yhtye)

text: Elokuussa 2006 yhtye meni studioon ja aloitti kolmannen albuminsa äänitykset tuottaja Jukka Varmon johdolla. Rytmihäiriön kolmas studioalbumi "Seitsemän surman siunausliitto" ilmestyi lokakuussa 2006 ja nousi Suomen virallisen albumilistan sijalle 36 ollen historian ensimmäinen listalle noussut Rytmihäiriö-äänite. Vuoden 2006 lokakuussa yhtye osallistui koko Suomen kattavalle "Sakara Tour"-kiertueelle, jolla mukana olivat myös Mokoma ja Stam1na.


title: Rytmihäiriö (yhtye)

text: Neljäs Rytmihäiriö -albumi "Sarvet, sorkat, salatieteet" ilmestyi 27. helmikuuta 2008, nousten julkaisuviikollaan Suomen virallisen albumilistan sijalle 10. Albumilla vieraili muun muassa koko Moonsorrow-yhtyeen jäsenistö. Albumilla kuultiin aiempaa enemmän mahtipontisia kuoro- ja kosketinsoitinosuuksia sekä akustisia soittimia.


title: Rytmihäiriö (yhtye)

text: Helmikuussa 2010 yhtye aloitti työnimellä ""Kontulalainen plutokratia"" kulkevan viidennen studioalbuminsa äänitykset. Albumi "Surmantuoja" julkaistiin 12. toukokuuta 2010. Albumi on musiikillisesti aiempaa tuotantoaan väkivaltaisempaa. Albumin materiaalia säveltäessään yhtye teki myös tietoisesti sellaisia kappaleita, jotka toimivat parhaiten esiintymistilanteissa. Albumin miksasi aiemmin muun muassa Opethin kanssa työskennellyt ruotsalainen Dan Swanö.


title: Rytmihäiriö (yhtye)

text: Marraskuussa 2011 Rytmihäiriö ilmoitti esiintyvänsä vuoden 1990 kokoonpanolla ensimmäistä kertaa kahteenkymmeneen vuoteen. Elokuussa 2012 yhtye tiedotti työstävänsä uutta musiikkia tulevaa kuudetta studioalbumia varten, ja helmikuussa 2013 julkaisupäiväksi varmistui 3. toukokuuta 2013. Albumi nauhoitettiin Sonic Pump -studiossa, ja sen miksauksesta vastasi edellistä albumiakin työstänyt Dan Swanö. Nimellä "Todellisuuden mestari" julkaistua kuudetta studioalbumiaan yhtye on kuvaillut "kaiken edellisen tuotantonsa likaisemmaksi ja romuluisemmaksi serkuksi, jota kukaan ei halua kylään."


title: Rytmihäiriö (yhtye)

text: Syyskuussa 2013 Rytmihäiriö lähti joulukuuhun ulottuvalle "Käest läks kontroll 2013" -kiertueelle, jonka aikana yhtye teki ensimmäisen ulkomaan keikkansa Virossa.


title: Rytmihäiriö (yhtye)

text: Marraskuussa 2014 yhtye ilmoitti aloittaneensa uusien kappaleiden harjoittelemisen. Yhtyeessä alusta asti rumpuja soittanut Otto Luotonen ilmoitti eroavansa yhtyeestä lokakuussa 2016. Vuosi myöhemmin marraskuussa 2017 yhtye ilmoitti uuden rumpalin Jukka Krögerin liittymisestä yhtyeeseen, sekä tulevan studioalbumin ilmestymisestä vuoden 2018 aikana. Yhtye aloitti seitsemännen studioalbuminsa äänitykset 15. helmikuuta 2018. Albumin ensimmäinen single ”Spurgurituaali” sekä sen musiikkivideo julkaistiin 18. toukokuuta 2018.


title: Betty White

text: Betty Marion White (s. 17. tammikuuta 1922 Oak Park, Illinois, Yhdysvallat) on yhdysvaltalainen Emmy-palkittu näyttelijä ja koomikko.


title: Betty White

text: White on näytellyt yli 30 elokuvassa ja televisio-ohjelmassa. Hänet tunnetaan muun muassa Rose Nylundin roolistaan komediasarjassa "Tyttökullat" (1985–1992).


title: Betty White

text: Pitkällä urallaan White on palkittu muun muassa viidellä Primetime Emmyllä, yhdellä Daytime Emmyllä, yhdellä Grammyllä ja kahdella Screen Actors Guild:illa. Vuonna 1988 hän sai tähden Hollywood Walk of Famelle ja vuonna 2009 hän sai Screen Actors Guild -elämäntyöpalkinnon ja vuonna 2015 hänet palkittiin Daytime Emmy -elämäntyöpalkinnolla.


title: Serkkuni Vinny

text: Serkkuni Vinny ("My Cousin Vinny") on vuonna 1992 ensi-iltansa saanut rikoskomediaelokuva. Sen on ohjannut Jonathan Lynn ja pääosissa ovat Joe Pesci, Ralph Macchio ja Marisa Tomei.


title: Serkkuni Vinny

text: Tomei voitti roolisuorituksestaan parhaan naissivuosan Oscar-palkinnon.


title: Serkkuni Vinny

text: Kaupunkilaisopiskelijat juuttuvat Alabaman pikkukaupunkiin syytettynä yllättäen murhasta. He hankkivat paikalle toisen heistä serkun, lakia itsekseen opiskelleen Vinnyn (Pesci) ja tämän tyttöystävän (Tomei) auttamaan heitä läpi oikeudenkäynnin.


title: Serkkuni Vinny

text: "Video-oppaassa" vuodelta 1994 Bello Romano pitää hieman ylipitkän elokuvan näppärästä sanailusta sekä Pescin ja Tomein välisestä kemiasta. Hän antaa elokuvalle neljä tähteä viidestä, mikä vastaa sanallista arviota ”erinomainen”.


title: Pietari I:n saari

text: Pietari I:n saari () on antarktinen saari, sijainniltaan 68° 48′ S, 90° 35′ W. Norja katsoo saaren kuuluvan Kuningatar Maudin maan tavoin itselleen. Saari on asumaton ja sen pinta-ala on 243 km.


title: Pietari I:n saari

text: Venäläinen tutkimusmatkailija Fabian Gottlieb von Bellingshausen löysi Pietari I:n saaren 21. tammikuuta 1821 ja nimesi sen keisari Pietari Suuren mukaan. Norjalainen Ola Olstad nousi ensimmäisenä saarelle maihin 2. helmikuuta 1929, ja seuraavana vuonna Norjan suurkäräjät säätivät lain, jonka mukaan saari – samoin kuin Bouvet’nsaari ja Kuningatar Maudin maa – kuuluvat Norjalle. Valtausta ei ole kuitenkaan tunnustettu kansainvälisesti, koska vuonna 1959 solmitun Antarktiksen sopimuksen mukaisesti maat eivät voi vaatia itselleen 60° eteläistä leveyspiiriä etelämpänä olevia alueita.


title: Pietari I:n saari

text: Radioamatöörit laskevat Pietarin I:n saaren erilliseksi maaksi ja sille on annettu maatunnus (prefiksi) 3Y. Harrastajien retkikunnat käyvät toisinaan saarella, mutta kyseessä on eräs maailman harvinaisimmista radioamatöörientiteeteistä.


title: Tast

text: Tast on taajama Pohjanmaalla entisessä Alavetelin kunnassa Perhonjoen rannalla. Nykyisin Tast kuuluu Kruunupyyn kuntaan. Monien muiden paikannimien tapaan Tast on myös sukunimi.


title: Deva

text: Deva (, ) on kaupunki Romanian Transilvaniassa Mureșjoen varrella. Kaupungissa on noin 61 000 asukasta (2011), ja se on Hunedoaran piirikunnan pääkaupunki.


title: Deva

text: Devan paikalla oli antiikin aikaan linnoitus nimeltään Singidava. Kaupungin nimen uskotaan tulevan daakialaisesta sanasta "dava", joka tarkoittaa linnoitusta. Toisen teorian mukaan nimen on antanut roomalaisten legioona Legio II Augusta, joka siirrettiin Devaan Castrum Devasta, nykyisestä Chesteristä.


title: Deva

text: Kirjallisia todisteita kaupungin olemassaolosta on ensimmäisen kerran vuodelta 1269. Voivodi János Hunyadin johdolla Devasta tuli tärkeä sotilaallinen ja hallinnollinen keskus. Osmanit tuhosivat sen osittain 1550, ja myöhemmin se korjattiin ja linnoitetta laajennettiin. Prinssi Gábor Bethlen muunsi vuonna 1621 Magna Curian palatsin renessanssityyliseksi.


title: Deva

text: Kaupunki siirtyi Itävalta-Unkarilta Romanialle ensimmäisen maailmansodan jälkeen.


title: Armavia

text: Armavia (Արմավիա) on 12. joulukuuta 1996 perustettu armenialainen lentoyhtiö. Se aloitti toimintansa yhteistyössä venäläisen Sibir (Сибирь) -lentoyhtiön kanssa ja hankki yhden Airbus A320 -matkustajakoneen. Vuonna 2003 yhtiö sai toimiluvan kansainvälisiin lentoihin, jotka aikaisemmin kuuluivat Armjanskie avialiniille (Армянские авиалинии). Toisen A320-koneensa yhtiö hankki 2004.


title: Armavia

text: Vuonna 2005 Armavia sai Meždunarodnyje Armjanskie avialiniille kuuluneet kansainväliset reitit. Siitä tuli tosiasiassa Armenian johtava kansallinen lentoyhtiö ulkomaanlennoissa.


title: Armavia

text: Armavia liittyi IATA:aan 11. toukokuuta 2005. 1. kesäkuuta 2005 Mika Armenia Treiling osti Armavian Sibirille kuuluvat osakkeet, jotka edustavat 68 %:ia osakepääomasta ja yhtiöstä tulee omistuksellisesti kokonaan armenialainen.


title: Armavia

text: Armavia aloitti säännölliset lennot Jerevanin ja Tel Avivin välillä vuonna 2006.


title: Armavia

text: 3. toukokuuta 2006 Armavian lento 967 (Airbus A320) syöksyi Mustaanmereen; kaikki koneessa olleet 113 henkeä menehtyivät.


title: Armavia

text: Ansett lopetti liiketoimintansa konkurssiin vuonna 2013.


title: Armavian lento 967

text: Armavian lento 967 oli armenialaisen Armavia-lentoyhtiön lento Armenian pääkaupungista Jerevanista Sotšiin. Lento päättyi mereensyöksyyn 3. toukokuuta 2006 noin kello 01.00 Suomen aikaa. Armenialaisen Armavia-lentoyhtiön omistama Airbus A320 -tyyppinen kone syöksyi Mustaanmereen kahden epäonnistuneen laskeutumisyrityksen päätteeksi noin 6 kilometrin päähän Sotšin lentokentästä. Venäjän hätätilaministeriön ilmoituksen mukaan kaikki koneessa olleet 113 henkilöä saivat surmansa. Turman syyksi epäiltiin huonoa säätilaa. Onnettomuuskoneen hylky löydettiin aamuyöllä.


title: Armavian lento 967

text: Onnettomuuden aiheuttivat miehistön tilannetajun menetystä seuranneet virheelliset ohjausliikkeet.


title: Paul Spiegel

text: Paul Spiegel (31. joulukuuta 1937 Warendorf, Saksa – 30. huhtikuuta 2006 Düsseldorf, Saksa) oli Saksan juutalaisten keskusneuvoston ("Zentralrat der Juden in Deutschland") johtaja ja Saksan juutalaisten puhemies.


title: Paul Spiegel

text: Paul Spiegel kasvoi karjatilalla ja muutti Saksan kansallissosialistisen työväenpuolueen noustua valtaan perheensä mukana aluksi Brysseliin. Spiegel selvisi holokaustista Flanderissa, jossa maanviljelijän perhe piilotteli häntä. Ennen tätä poliisi oli pidättänyt Brysselissä ratsian yhteydessä hänen siskonsa, joka kuoli myöhemmin keskitysleirillä. Spiegel on kuvannut näitä kokemuksiaan kirjassaan "Wieder zu Hause?" ('Jälleen kotona').


title: Paul Spiegel

text: Vuosina 1958–1965 Spiegel työskenteli "Allgemeine Jüdische Wochenzeitung" -lehdessä muun muassa toimittajana. 1960-luvulla hän kirjoitti myös moniin muihin lehtiin.


title: Paul Spiegel

text: Vuonna 1993 Spiegelistä tuli Saksan juutalaisten keskusneuvoston johtoryhmän jäsen. Aluksi hän toimi varapuheenjohtajana ja myöhemmin (9. tammikuuta 2000 lähtien Ignatz Bubisin kuoleman jälkeen) puheenjohtajana.


title: Paul Spiegel

text: 11. helmikuuta 2004 Spiegel vastaanotti Düsseldorfin Heinrich Heine -yliopiston kunniatohtorin arvon ja hänestä tehtiin synnyinkaupunkinsa Warendorfin kunniakansalainen.


title: Paul Spiegel

text: Spiegel kuoli huhtikuussa 2006. Hän oli saanut 3. helmikuuta keuhkotulehduksen seurauksena sydäninfarktin, jonka jälkeen lääkäri olivat laittaneet hänet keinotekoiseen koomaan.


title: V.I.P.

text: V.I.P. on "Popstars2"-televisio-ohjelmassa muodostetun Jane-tyttöbändin toinen albumi vuodelta 2006. Albumilla ei enää esiinny alkuperäiskokoonpanoon kuulunut Daniela Lainela. Albumi sijoittui Suomen albumilistalla parhaimmillaan 17. sijalle. Kappaleesta ”V.I.P.” kuvattiin musiikkivideo.


title: V.I.P.

text: Jane yritti päästä Euroviisuihin Suomen edustajaksi albumin kappaleilla ”V.I.P.” ja ”Sivuoireita”.


title: V.I.P.

text: Albumilla on Janen jäsenten, Mia Huovilan, Tea Hiillosteen ja Eeva-Leena Tiaisen (o.s. Rautio), soolokappaleet. Hiilloste on kirjoittanut albumin päätöskappaleen ”Menin lankaan”, joka onkin hänen soolokappaleensa ”Liian pitkien teiden” lisäksi. Huovilan soolokappaleina ovat toisena singlenä julkaistu ”Sade sotki parvekkeen” sekä "V.I.P."-singlelläkin ollut ”Sivuoireita”. Tiaisellakin on kaksi soolokappaletta, ”Tyhjää” ja ”Valkoiset valheet”.


title: Hiskia

text: Hiskia () on Vanhan Testamentin aikainen Juudan 13. kuningas. Raamatun mukaan Hiskia oli kuningas Ahaksen ja Abian poika. Hiskia hallitsi 29 vuotta. Hiskia mainitaan myös Matteuksen evankeliumin alussa olevassa Jeesuksen sukuluettelossa.


title: Hiskia

text: Hän hallitsi juutalaista kansaa vuoden 700 eaa. vaiheilla."Hän teki sitä mikä on oikein Herran silmissä, aivan niinkuin hänen isänsä Daavid oli tehnyt" William Albright on ajoittanut Hiskian valtakauden vuosille 715–687 eaa., kun taas Edwin Thiele ajoituksen mukaan valtakausi olisi ollut vuosina 716–687 eaa.


title: Hiskia

text: Hiskia tunnetaan myös siitä, että hän oli kiinnostunut joidenkin Salomon sananlaskujen kokoamisesta, kuten todetaan nykyisin Sananlaskujen lukuina 25–29 tunnetun osan alkusanoissa: ”Nämäkin ovat Salomon sananlaskuja, jotka Juudan kuninkaan Hiskian miehet jäljensivät”.


title: Hiskia

text: Hiskian noustessa valtaistuimelle Juudan valtakunta oli Jumalan epäsuosiossa, koska Hiskian isä Ahas oli tehnyt monia inhottavuuksia ja sallinut väärien jumalien palvonnan rehottaa Juudassa. Jumala oli siksi antanut maan kärsiä sen vihollisten, eritoten Assyrian käsissä. Ahas oli tyhjentänyt temppelin ja palatsin hankkiakseen lahjuksen Assyrian kuninkaalle. Hän oli hakannut kappaleiksi temppelin välineet, sulkenut sen ovet ja tehnyt itselleen alttareita Jerusalemin joka kolkkaan uhratakseen epäjumalille. Tekemällä liiton Assyrian kuninkaan kanssa Ahas oli hallituskaudellaan saanut valtakuntansa hänen suojelukseensa. Mutta pian valtaan päästyään Hiskia ryhtyi kapinoimaan Assyrian kuningasta vastaan..


title: Hiskia

text: Hiskian noustessa Juudan valtaistuimelle Israelin pohjoisen kymmenen heimon valtakunnan asiat olivat vieläkin huonommalla tolalla. Israelin törkeiden syntien vuoksi Jumala oli antanut sen joutua suuriin vaikeuksiin Assyrian verovelvollisena, ja vähän ajan kuluttua Assyria valloitti Israelin ja vei kansan vankeuteen.


title: Hiskia

text:
Hiskia nousi valtaistuimelle 25-vuotiaana. Ensi töikseen hän avasi uudelleen temppelin ja korjasi sen. Sitten hän kutsui koolle papit ja leeviläiset ja sanoi heille: ” Nyt tahdon tehdä liiton Herran, Israelin Jumalan, kanssa, jotta hän kääntäisi ankaran vihansa pois meidän yltämme.” Oli kyse uskollisuusliitosta; lakiliitto, joka oli yhä voimassa mutta jota laiminlyötiin, ikään kuin uudistettiin Juudassa. Hän ryhtyi järjestämään leeviläisiä palvelustehtäviinsä ja saattoi taas voimaan soitto- ja ylistyslaulujärjestelyt. Sitten koko Israelin puolesta piti toimittaa erityinen sovitus. Ensin ruhtinaat toivat teurasuhreja, syntiuhreja valtakunnan, pyhäkön ja kansan puolesta, minkä jälkeen kansa toi tuhansia polttouhreja.
Juoksijoiden viemien kirjeiden välityksellä hän kutsui koolle sekä Juudan että Israelin, koko maan Beersebasta Daniin asti. Monet pilkkasivat juoksijoita, mutta jotkut, etenkin Asserista, Manassesta ja Sebulonista, tulivat ja joitakuita oli läsnä myös Efraimista ja Isaskarista. Tämän lisäksi paikalla oli monia ei-israelilaisia Jahvea palvomassa Israelin Jumalaa. Tosi palvontaa kannattavien pohjoisen valtakunnan edustajien oli todennäköisesti vaikea osallistua juhlaan. Sanansaattajien tavoin hekin saivat osakseen vastustusta ja pilkkaa, koska kymmenen heimon valtakunta oli rappiotilassa, se oli vajonnut väärään palvontaan ja Assyrian uhka leijui sen yllä.
Pesahin jälkeen vietettiin seitsenpäiväinen happamattomien leipien juhla, joka oli niin iloinen tilaisuus, että koko seurakunta päätti viettää sitä vielä toiset seitsemän päivää. Jumalan siunauksen ansiosta noina vaarallisina aikoinakin Jerusalemissa vallitsi suuri ilo, sillä Israelin kuninkaan Salomon, Daavidin pojan, päivistä lähtien ei ollut tällaista ollut Jerusalemissa.


title: Hiskia

text:
Noina aikoina, jolloin Assyria pyyhkäisi tieltään kaiken, Hiskia luotti Israelin Jumalaan. Hän kapinoi Assyrian kuningasta vastaan ja löi filistealaiskaupungit, jotka olivat ilmeisesti liittoutuneet Assyrian kanssa. Hiskian neljäntenä vuonna Assyrian kuningas Salmanassar alkoi piirittää Samariaa. Hiskian kuudentena vuonna Samaria valloitettiin. Kymmenen heimon valtakunnan asukkaat karkotettiin, ja assyrialaiset siirsivät tilalle uusia asukkaita ottaakseen maan haltuunsa. Juudan valtakunta jäi siis vihamielisten vihollisten ympäröimäksi pieneksi saarekkeeksi.
Sargon II:n poika Sanherib halusi liittää Jerusalemin valloituksen sotasaavutustensa joukkoon, etenkin kun Hiskia oli sanoutunut irti liitosta, jonka hänen isänsä, kuningas Ahas, oli tehnyt Assyrian kanssa. Hiskian 14. hallitusvuonna Sanherib nousi kaikkia Juudan linnoitettuja kaupunkeja vastaan ja ryhtyi valtaamaan niitä. Uhanalaisen Jerusalemin kaupungin säästämiseksi Hiskia tarjoutui maksamaan Sanheribille lahjuksen, mutta Sanherib vaati suunnatonta summaa: 300:aa hopeatalenttia (nykyrahassa noin 1 982 000 dollaria) ja 30:tä kultatalenttia (n. 11 560 000 dollaria). Pystyäkseen maksamaan tämän summan Hiskian oli pakko antaa kaikki hopea, joka löytyi temppelistä ja kuninkaan aarteistosta, ja lisäksi ne jalometallit, joilla Hiskia oli antanut päällystää temppelin ovet ja ovenpielet. Tämä riitti Assyrian kuninkaalle, vain joksikin aikaa.


title: Hiskia

text:
Sanheribin hyökkäyksen uhatessa Hiskia osoitti sotataitonsa. Hän tukki kaikki Jerusalemin kaupungin ulkopuolella olevat vesilähteet, niin että piiritystilanteessa assyrialaisten vesivarastot hupenisivat. Hän vahvisti kaupungin linnoituksia ja valmisti runsaasti heittoaseita ja kilpiä. Mutta hän ei luottanut tähän sotakalustoon, sillä kootessaan yhteen sotapäälliköt ja kansan, hän rohkaisi heitä sanoen: ” Olkaa lujia ja rohkeita! Älkää pelästykö Assyrian kuningasta ja hänen suurta joukkoaan, sillä meillä on puolellamme suurempi voima kuin hänellä. Hänen voimansa on ihmisvoimaa, mutta meidän kanssamme on Herra, Jumalamme, joka auttaa meitä ja sotii puolestamme."
Hiskian vesijohto oli huomattavia muinaisaikojen insinööritaidon näytteitä. Se kulki Daavidin kaupungin pohjoisosan itäpuolella sijainneelta Gihonin lähteeltä suhteellisen epätasaista reittiä noin 533 m Siloaminlammikkoon, joka sijaitsi Tyropoioninlaaksossa Daavidin kaupungin alapuolella mutta kuitenkin kaupungin eteläosaan rakennetun uuden muurin sisäpuolella. Arkeologit löysivät kapean, keskimäärin 1,8 m korkean tunnelin seinältä muinaisheprealaisin kirjaimin laaditun piirtokirjoituksen. Siinä sanotaan mm.: ”Puhkaisu tapahtui näin: Kun [miehet] vielä [työskentelivät] hakuin edeten toisiaan kohti, ja kun jäljellä oli vielä kolme kyynärää, [kuului läpi] kun miehet huhuilivat toisilleen, sillä kalliossa oli (ylimääräistä hakattavaa) oikealla [ja vasemmalla.] Kun tunneli puhkaistiin, louhijat hakkasivat toisiaan kohti, hakku hakkua vastaan. Niin vesi saatiin virtaamaan säiliöaltaaseen 1200 kyynärän matka, ja kallion korkeus louhijoiden pään yläpuolella oli sata kyynärää.” Tunneli hakattiin siis kallion läpi molemmista päistä yhtaikaa, niin että louhijat kohtasivat toisensa keskellä. Tämä oli todellinen insinööritaidon mestarinäyte, sillä korkeusero tunnelin molempien päiden välillä on vain 32 senttimetriä, vaikka tunneli on 533 metriä pitkä.


title: Hiskia

text: Sanherib päätti hyökätä Jerusalemiin. Kun Sanherib armeijoineen piiritti vahvasti linnoitettua Lakisin kaupunkia, hän lähetti osan armeijastaan ja sotapäälliköistä koostuvan lähetystön vaatimaan, että Jerusalem antautuisi. Ryhmää edusti rabsake (ei miehen erisnimi vaan sotilaallinen arvonimi), joka puhui sujuvasti hepreaa. Hän pilkkasi äänekkäästi Hiskiaa ja Jumalaa ja kehuskeli, ettei Israelin Jumala voisi vapauttaa Jerusalemia sen enempää kuin muiden kansakuntien jumalatkaan olivat pystyneet pelastamaan palvojiensa maita joutumasta Assyrian kuninkaan käsiin.


title: Hiskia

text: Hiskia oli ahdistunut, mutta hän luotti jatkuvasti Jumalaan, kääntyi hänen puoleensa temppelissä ja lähetti myös muutamia kansan päämiehiä profeetta Jesajan luo. Israelin Jumala vastasi Jesajan kautta, että Sanherib kuulisi sanoman ja palaisi omaan maahansa, missä hänet lopulta surmattaisiin. Tällä välin Sanherib oli vetäytynyt Lakisista Libnaan, missä hän kuuli, että Etiopian kuningas Tirhaka oli tullut taistelemaan häntä vastaan. Sanherib lähetti silti sanansaattajien mukana Hiskialle kirjeitä, joissa hän jatkoi uhkailuaan ja Israelin Jumalan pilkkaamista. Saatuaan nuo loukkaavat kirjeet Hiskia levitti ne Jumalansa eteen, joka vastasi taas Jesajan kautta, pilkkasi vuorostaan Sanheribia ja vakuutti, etteivät assyrialaiset tulisi Jerusalemiin. Jumala sanoi: ”Minä olen puolustava tätä kaupunkia pelastaakseni sen itseni tähden ja palvelijani Daavidin tähden.”


title: Hiskia

text: Yöllä Jumala lähetti enkelinsä, joka tuhosi 185 000 Sanheribin joukkojen valiomiestä, jokaisen sotilaan, johtajan ja päällikön Assyrian kuninkaan leiristä, niin että Sanherib palasi häpeä kasvoillaan omaan maahansa. Näin Sanheribista ei ollut enää mitään vaaraa Jerusalemille. Myöhemmin tapahtui, kun hän oli kumartuneena jumalansa Nisrokin huoneessa, että hänen omat poikansa löivät hänet miekalla.


title: Hiskia

text: On löydetty tekstejä, joissa kuvaillaan Sanheribin voittoa etiopialaisjoukoista. Niissä sanotaan: ”Mitä tulee Hiskiaan, siihen juutalaiseen, hän ei alistunut minun ikeeseeni, minä piiritin 46 hänen vahvaa kaupunkiaan, – – ja valloitin (ne) – –. Hänet itsensä minä suljin häkkilinnun tavoin Jerusalemiin, hänen kuninkaalliseen kaupunkiinsa.” Hän ei väitä valloittaneensa Jerusalemia. Tämä tukee Raamatun kertomusta, jonka mukaan Hiskia kapinoi Assyriaa vastaan eikä Sanherib onnistunut valtaamaan Jerusalemia.


title: Hiskia

text: Niihin aikoihin, kun Sanherib uhkaili Jerusalemia, Hiskialle nousi pahanlaatuinen paise. Profeetta Jesaja neuvoi häntä järjestämään asiansa ja valmistautumaan kuolemaan. Hiskialla ei ollut vielä tuolloin poikaa, ja siksi näyttikin siltä, että Daavidin kuninkaallinen sukuhaara oli vaarassa katketa. Hiskia rukoili hartaasti Jumalaa vuodattaen kyyneliä, jolloin Israelin Jumala lähetti Jesajan takaisin Hiskian luo ilmoittamaan tälle, että hänen elinaikaansa jatkettaisiin vielä 15 vuodella. Kolmantena vuonna tämän jälkeen Hiskia sai pojan, jolle annettiin nimi Manasse ja josta tuli myöhemmin hänen valtaistuimensa perijä.


title: Hiskia

text: Muinaisseemiläinen Kaldean kansa oli yhteydessä Jerusalemissa vaikuttavaan Hiskiaan saadakseen tukea assyrialaisia vastaan.


title: Survivor

text: Survivor on rockyhtye, jonka perustivat Jim Peterik ja Frankie Sullivan vuonna 1977. Alkuperäiseen kokoonpanoon kuuluivat Dave Bickler (laulu), Frankie Sullivan (kitara, taustalaulu), Jim Peterik (koskettimet, kitara, taustalaulu), Stephan Ellis (bassokitara) ja Marc Droubay (rummut).


title: Survivor

text: Aikuisrock oli erittäin suosittua 1980-luvulla, Yhdysvalloissa, missä Survivor teki monia hittisinglejä. Parhaiten Survivor tunnetaan kappaleesta ”Eye of the Tiger”, joka on myös "Tiikerinsilmä – Rocky III" -elokuvan (1982) tunnusmusiikki. Yhtye vastasi myös suurimmasta osasta "Rocky IV" -elokuvan musiikista.


title: Survivor

text: Muita Survivorin tunnettuja kappaleita ovat "Burning Heart" (Billboardin Hot 100 -listan 2.), "The Search Is Over" (4.), "High on You" (8.), "Is This Love" (9.), "I Can’t Hold Back" (13.) ja "American Heartbeat" (17.).


title: Survivor

text: Survivor on julkaissut 8 studioalbumia ja yhden livealbumin. Viimeisin albumi, "Reach", julkaistiin 11 vuoden tauon jälkeen vuonna 2006.


title: Survivor

text: Survivorin perustivat Jim Peterik ja Frankie Sullivan. Ennen perustamista Jim Peterik lauloi Ides of Marchissa. Yhtyeeseen liittyivät pian laulaja Dave Bickler, basisti Dennis Keith Johnson ja rumpali Gary Smith. Yhtye harjoitteli aluksi pienessä kellarissa, ja alkoikin pian säveltämään omia kappaleita.


title: Survivor

text: Klubeilla soittamisen jälkeen Survivor julkaisi ensimmäisen albuminsa "Survivor" vuonna 1979. Se saavutti 169:nnen sijan Billboardin albumilistalla ja jäi jo aikaisemmin julkaistun singlen ”Somewhere in American” taakse.


title: Survivor

text: "Premonition", Survivorin toinen albumi, julkaistiin vuonna 1981. Se menestyi edeltäjäänsä paremmin, päästen Billboardin albumilistalla sijalle 82. Albumiin sisältyi heidän ensimmäinen top 40:ään päässyt kappaleensa, "Poor Man’s Son" (Hot 100 -listan 33.). Seuraava single, ”Summer Nights”, pääsi sijalle 62. Alkuperäiskokoonpanosta olivat jäljellä enää Dave Bickler, Jim Peterik ja Frankie Sullivan. Basistin paikan oli saanut Stephan Ellis ja uusi rumpali oli Marc Droubay.


title: Survivor

text: Yhtyeen läpimurto tapahtui, kun näyttelijä Sylvester Stallone pyysi tekemään musiikkia elokuvaansa "Tiikerinsilmä – Rocky III". Hän oli kuullut kappaleen ”Poor Man’s Son”, ja halusi tästä hieman rytmikkäämmän version. Kappale nousi Billboardin listalla heti ensimmäiseksi ja siitä tuli maailmankuulu. ”Eye of the Tiger” pysyi listaykkösenä kokonaiset seitsemän viikkoa. Se nousi myös Britannian top 40:ään kuudeksi viikoksi ja Australian listaykköseksi neljäksi viikoksi. ”Eye of the Tiger” voitti Survivorille Grammyn ja se äänestettiin parhaaksi uudeksi kappaleeksi. ”Eye of the Tigerin” ja ”American Heartbeatin” siivittämänä levy "Eye of the Tiger" nousi Yhdysvaltojen albumilistan toiselle sijalle.


title: Survivor

text: Vuoden 1983 yhtye äänitti neljättä studioalbumiaan, jonka nimeksi tuli "Caught in the Game". Albumi on yksi Survivorin menestyneimpiä levytyksiä, ja yhtye oli Eye of the Tigerin ansiosta hyvin suosittu. Kuitenkin Caught in the Tour -kiertueen jälkeen Dave Bickler päätti erota, koska koki Survivorin tuotannon lähtevän entistä popimpaan ja pehmeämpään suuntaan. Erosta huolimatta yhtye päätti jatkaa uraansa ja Bicklerin korvasi laulajalahjakkuus Jimi Jamison.


title: Survivor

text: Vuonna 1984 yhtye julkaisi viidennen studioalbuminsa, "Vital Signsin". Albumi todisti, että Survivor oli edelleen sama rockbändi, joka oli vuonna 1982 tullut kivisen tien päähän. Laulaja Jimi Jamisonin säveltämä ja vuonna 1985 julkaistu single "Burning Heart" jatkoi yhtyeen menestystä siivittämällä yhtyeen uran myös ensimmäisen livelevyn julkaisuun. "Live In Tokyo" oli kaupallinen menestys. Vital Signs-kiertueella taltioidusta levystä jäi kuitenkin bändin ainoa livelevy. Samana vuonna aloitettiin yhtyeen kuudennen studioalbumin nauhoitukset.


title: Survivor

text: Seuraava studioalbumi "When Seconds Count" vuonna 1987 jatkoi menestysalbumeiden sarjaa, ja levyltä löytyy Survivorin kaikkien aikojen suosituin rockballadi "Man Against The World". Vuonna 1988 julkaistiin seitsemäs studiolevy "Too Hot to Sleep", joka juuri ja juuri kykeni jatkamaan Survivorin kärkipaikkojen ennätyskirjaa. Too Hot to Touring -kiertueen jälkeen yhtye julkaisi kokoelman Greatest Hits, joka kattoi yhtyeen 10 suosituinta kappaletta ("Burning Heart", "Eye of the Tiger", "Man Against the World" yms.). Vuosina 1988–1989 kokoonpanossa tapahtui muutoksia, rumpaliksi saapui Kyle Woodring ja basistiksi Bill Syniar. Yhtye päätti pitää taukoa vuoteen 1993, ja laulaja Jimi Jamison erosi yhtyeestä tauon aikana.


title: Survivor

text: Vuonna 1993 yhtyeestä eronneen Jamisonin tilalle saapui alkuperäinen laulaja Dave Bickler. Vuosien 1993–1996 basistina toimivat vuorotellen Billy Ozzello, Randy Riley ja Klem Hayes. Vuonna 1996 yhtye paisui kuusihenkiseksi, ja kokoonpano oli muuttunut seuraavaksi: Dave Bickler – laulu, Frankie Sullivan – kitara, Chris Grove – koskettimet, Stephan Ellis – basso, Marc Droubay – rummut ja Jeff Miller – kitara. Tämä kokoonpano jatkoi vuoteen 1999. Vuosina 1993 ja 1998 julkaistiin Best of -kokoelmia, sillä 1990-luvulle tultaessa yhtyeen suosio oli laskenut eivätkä jäsenet tahtoneet ottaa riskejä uuden levyn takia. Myös kakkoskitaristi Jeff Miller erosi yhtyeestä 1999.


title: Survivor

text: 1999–2000 yhtye soitti kokoonpanolla Bickler, Sullivan, Grove, Ozzello & Droubay. Samana vuonna Bickler erosi jälleen, koska uutta materiaalia ei tehty. Laulajan paikalle saapui jo ennemmin yhtyeessä ollut Jimi Jamison. Vuoteen 2003 jatkettiin tällä kokoonpanolla, kunnes Randy Riley vaihtui basistiksi. Tämäkin kokoonpano kesti vain vuoteen 2005. Silloin yhtyeen riveihin tuli uusi basisti Barry Dunaway, jonka Billy Ozzello syrjäytti 2006. Samana vuonna yhtye julkaisi uuden studioalbuminsa, "Reachin". Albumi oli nopea paluu 1980-luvun menestykseen, mutta Jimi Jamison lähti yhtyeestä kiertueen jälkeen. Tilalle tuli Robin McAuley. 2006–2008 jatkettiin tällä kokoonpanolla, kunnes 2008 Chris Grove erosi yhtyeestä, ja hänet paikkasi Michael Young.


title: Abu Musa

text: Abu Musa on 12 neliökilometrin kokoinen Iranin hallitsema saari. Saari sijaitsee Persianlahdella lähellä Hormuzinsalmea ja sen hallinta tarjoaa hyvät mahdollisuudet salmen valvontaan. Saaren ohi ja salmen läpi johtavat monet tärkeät öljynkuljetusreitit. Iran miehitti saaret vuonna 1971 ja otti saaren täysin hallintaansa huhtikuussa 1992 ja karkotti sieltä eteläaasialaiset työntekijät.


title: Abu Musa

text: Abu Musa on nykyisin Iranin sotilasaluetta. Saarella arvellaan olevan HY-3 Seersucker- ja YJ-2 Saccade- meritorjuntaohjuksia.


title: Abu Musa

text: Ranskalainen Stephane Lherbier ja hänen mukanaan saarta lähestynyt saksalainen Donald Klein otettiin kiinni 29. marraskuuta 2005 luvattomasta veneellä saapumisesta alueelle ja he saivat puolentoista vuoden vankeustuomiot. Kolme kalastamassa ollutta suomalaista otettiin kiinni 2. kesäkuuta 2007 saaren tuntumasta. Iranin mukaan heidän aluksensa oli rikkonut aluevesirajaa. Miehet vapautettiin kuulustelujen jälkeen.


title: Ilmarako

text: Ilmarako () on pieni reikä kasvin lehden pinnassa. Kaasujen vaihto ilman ja lehden välillä tapahtuu ilmarakojen kautta. Päivän aikana, kun on valoisaa, hiilidioksidi menee sisään ja vesihöyry poistuu. Ilmaraot eivät ole vain reikiä, vaan ne liikkuvat. Illalla, kun aurinko laskee eikä enää ole riittävästi valoa fotosynteesiä varten, ne sulkeutuvat. Ne sulkeutuvat myös, jos on kuiva ilma tai kuiva maa, koska yksi prioriteetti kasvilla on veden säästö. Toinen prioriteetti on, että hiilidioksidia on riittävästi, jotta fotosynteesi ei hidastu.


title: Ilmarako

text: Ilmarakoja voi olla jopa satoja yhtä neliömillimetriä kohti. Siten yhdessä lehdessä voi olla miljoonia ilmarakoja. Jokainen ilmarako on suorasti herkkä valolle, hiilidioksidille, vesihöyrylle, lämpötilalle ja kasvihormonille, ja epäsuorasti herkkä myös juuriston olosuhteille.


title: Ilmarako

text: Kasveilla on sisäinen kello, ja kello vaikuttaa myös ilmarakojen toimintaan. Jos kasvi siirretään lampun alle, ilmaraot sulkeutuvat illan aikana ja avautuvat uudelleen aamulla, vaikka valoa on koko ajan. Jos kasvi siirretään pimiöön, ilmaraot avautuvat aamun aikana. Jos on valoa, ne eivät sulkeudu täydellisesti. Jos on pimeä, ne avautuvat vain osittain.


title: Ilmarako

text: Ilmaraossa on reikä ja kaksi solua sen ympärillä. Nämä kaksi ”huulisolua” liikkuvat, ja niiden tilavuus ja muoto muuttuvat. Yleistä on, että ilmaraot sijoittuvat vain lehden ”abaxial” ala-pinnalle, tai molemmalle pinnoille lajista riippuen.


title: Ilmarako

text: Veden haihdunta vaikuttaa myös lehden lämpötilaan, koska veden haihduttaminen kuluttaa energiaa.


title: Ilmarako

text: Ilman sulkeutuvia ilmarakoja kasveja olisi vain kosteilla paikoilla. Voimme nähdä ne vain mikroskoopin avulla, mutta ilmaraot vaikuttavat metsän ja viljan kasvuun ja siihen, miten säännöllisesti puutarhaa on kasteltava.


title: Perhonen (täsmennyssivu)

text: Perhonen voi tarkoittaa ainakin seuraavia:


title: Joffrey Lupul

text: Joffrey Douglas Sheldon Lupul (s. 23. syyskuuta 1983 Fort Saskatchewan, Alberta) on kanadalainen jääkiekkoilija, pelipaikaltaan laitahyökkääjä. Hän edustaa NHL-seura Toronto Maple Leafsiä.


title: Joffrey Lupul

text: Ennen ammattilaisuraansa Lupul pelasi vuodet 2000–2003 Medicine Hat Tigersissa juniorisarja WHL:ssä. Hän teki pisteiden valossa parhaalla WHL-kaudellaan, kaudella 2001–2002, 106 tehopistettä 72:ssa runkosarjaottelussa, 56 maalia ja 50 syöttöpistettä, ja oli joukkueensa paras pistemies, liigan pistepörssin kakkonen ja liigan paras maalintekijä. Kauden jälkeen hänet valittiin Canadian Hockey Leaguen ensimmäiseen tähdistökentälliseen ja WHL:n itäisen konferenssin ensimmäiseen tähdistökentälliseen.


title: Joffrey Lupul

text: Ensimmäisellä WHL-kaudellaan Lupul oli joukkueensa viidenneksi paras pisteidentekijä ja viimeisellään joukkueensa paras maalintekijä ja toiseksi paras pistemies. Hän sai NHL-varauksen vuonna , kun Mighty Ducks of Anaheim (nykyään Anaheim Ducks) varasi hänet seitsemäntenä pelaajana NHL:n varaustilaisuuden ensimmäisellä kierroksella.


title: Joffrey Lupul

text: Lupul aloitti NHL-uransa syksyllä 2003 ja teki tulokaskaudellaan 34 tehopistettä 75:ssä runkosarjaottelussa, 13 maalia ja 21 syöttöpistettä, ollen joukkueensa viidenneksi paras pistemies ja NHL:n tulokkaiden pistepörssin kuudes. Hän pelasi kauden aikana myös kolme ottelua Anaheimin silloisessa farmijoukkueessa Cincinnati Mighty Ducksissa AHL:ssä. Kauden 2004–2005 Lupul pelasi kokonaan Cincinnatissa NHL-kauden peruunnuttua työsulun vuoksi ja oli 65:ssä runkosarjaottelussa tekemillään 56:lla tehopisteellä joukkueen paras pistemies ja maalintekijä. Hän oli joukkueensa tehokkain pelaaja myös AHL:n pudotuspeleissä tehden 12:ssa ottelussa kolme maalia ja yhdeksän syöttöpistettä. Syksyllä 2005 Lupul palasi NHL:n työsulun päätyttyä Anaheimiin ja pelasi kaudella 2005–2006 81 runkosarjaottelua, joissa teki 53 tehopistettä, 28 maalia ja 25 syöttöpistettä. Hän oli joukkueensa neljänneksi paras pistemies ja kolmanneksi paras maalintekijä.


title: Joffrey Lupul

text: Heinäkuussa 2006 Lupul siirtyi Edmonton Oilersiin pelaajakaupassa, jossa Oilers sai hänen lisäkseen puolustaja Ladislav Šmídin sekä kolme varausvuoroa ja jossa Anaheim hankki puolustaja Chris Prongerin. Edmontonissa Lupul oli pettymys. Hän teki 81:ssä ottelussa 16 maalia ja antoi 12 maalisyöttöä, eli yli kaksikymmentä pistettä vähemmän kuin edellisellä kaudella. Lisäksi hän oli joukkueensa huonoin tehotilastossa. Lupul oli kauden jälkeen osana pelaajakauppaa, jossa hän siirtyi yhdessä puolustaja Jason Smithin kanssa Philadelphia Flyersiin ja puolustaja Joni Pitkänen, hyökkääjä Geoff Sanderson sekä varausvuoro Edmontoniin.


title: Joffrey Lupul

text:
Philadelphia kauppasi Lupulin takaisin Anaheimiin kesäkuussa 2009 yhdessä kahden varausvuoron kanssa Prongeria vastaan. Hänen toista kertaansa Anaheimissa haittasivat selkävaivat. Kaudella 2009–2010 Lupul oli sivussa suurimman osan kaudesta, 59 ottelua, selkävamman ja -leikkauksen sekä leikkausta seuranneen infektion vuoksi ja hän oli sivussa myös kauden 2010–2011 alun toipuessaan edellisvuoden leikkauksesta.
Lupul siirtyi helmikuussa 2011, kesken kauden 2010–2011 Toronto Maple Leafsiin osana pelaajakauppaa. Toronto sai hänen lisäkseen Jake Gardinerin pelaajaoikeudet ja ehdollisen varausvuoron , kun Anaheimiin siirtyi François Beauchemin. Kaudella 2011–2012 Lupul ylsi ammattilaisuransa parhaisiin tehoihin, kun hän teki 67 tehopistettä, 25 maalia ja 42 syöttöpistettä, 66:ssa ottelussa ja oli joukkueensa toiseksi paras pistemies sekä maalintekijä Phil Kesselin jälkeen. Hänet valittiin kauden aikana ensimmäistä kertaa urallaan un. Kausi päättyi hänen osaltaan olkapäävammaan. Tammikuussa 2013 Lupul teki Toronton kanssa viisivuotisen jatkosopimuksen.


title: Joffrey Lupul

text: Lokakuussa 2012 Lupul siirtyi NHL:n työsulun aikana KHL-seura Avtomobilist Jekaterinburgiin. Hän pelasi KHL:ssä yhdeksän ottelua ja palasi Torontoon työsulun päätyttyä. Lyhennetty NHL-kausi 2012–2013 oli hänen kannaltaan rikkonainen. Hän oli kauden alkupuolella sivussa 25 ottelua kyynärvarren murtuman vuoksi, maaliskuussa hän sai kahden ottelun pelikiellon päähän kohdistuneen taklauksen vuoksi ja huhtikuussa hän oli sivussa viisi ottelua aivotärähdyksen vuoksi. Hän teki kaudella lopulta 18 tehopistettä, 11 maalia ja seitsemän syöttöpistettä, 16:ssa runkosarjaottelussa ja neljä tehopistettä, kolme maalia ja yhden syöttöpisteen, seitsemässä pudotuspeliottelussa.


title: Joffrey Lupul

text: Vuonna 2003 Lupul edusti maataan alle 20-vuotiaiden maailmanmestaruuskilpailuissa tehden kuudessa pelaamassaan ottelussa kolme tehopistettä, kaksi maalia ja yhden syöttöpisteen. Kanada voitti turnauksessa hopeaa häviten loppuottelun Venäjää vastaan maalein 2–3.


title: Daltonin veljekset

text: Daltonin veljekset eli Frank (1859–1887), Grat (1861–1892), Bill (1866–1894) Bob (1869–1892) ja Emmett (1871–1937) Daltonit olivat kuuluisia yhdysvaltalaisia, jotka asuivat Villissä lännessä 1800-luvun lopulla. Neljä nuorinta heistä kuului myöhemmin rikollisjoukkoon.


title: Daltonin veljekset

text: Daltonien perhe oli kotoisin "Jackson Countysta", Missourista. Veljesten isä, Lewis Dalton, oli saluunanpitäjä ja heidän äitinsä oli Adeline Younger. Perheellä oli 15 lasta, joista 13 eli aikuiseksi.


title: Daltonin veljekset

text: Lainvalvojana toiminut Frank sai surmansa virantoimituksessa 1887. Luultavimmin kostaakseen veljensä kuoleman Grat, Bill, Bob ja Emmett ryhtyivät lainvalvojiksi. Vuonna 1890 he kuitenkin ryhtyivät rikollisiksi. Bob oli veljeksistä hurjin; hänen tiedetään varmasti tappaneen miehen ensimmäistä kertaa ollessaan 19-vuotias. Hän oli tuolloin virantoimituksessa. Uhri oli yrittänyt valloittaa Bobin tyttöystävää, mikä on saattanut vaikuttaa tekoon.


title: Daltonin veljekset

text: Kun veljesten ura rikollisina alkoi, Bob palkkasi lisää väkeä joukkoihinsa; Daltonien jengiin liittyivät George "Bitter Creek" Newcomb, Bill McElhanie ja "Blackfaced Charley" Bryant. Grat Dalton oli vierailemassa veljensä Billin luona Kaliforniassa, kun jengi koottiin, mutta hän liittyi siihen myöhemmin ja toi mukanaan Bill Doolin, Dick Broadwellin ja Bill Powerin. Heidän ensimmäinen ryöstökohteensa oli Uudessa Meksikossa sijaitsevan Silver Cityn pelitalo.


title: Daltonin veljekset

text: Vuonna 1891, pian Bob Daltonin jengiin liittymisen jälkeen, tapahtui junaryöstö, josta syytettiin Daltoneita. Todisteita oli vähän, mutta Grat saatiin pidätetyksi ja tuomituksi ja hänet lähetettiin vankilaan 20 vuodeksi. Junamatkalla vankilaan Grat pakeni varastettuaan avaimet nukkuvalta vartijalta.


title: Daltonin veljekset

text: Daltonien veljekset olivat nyt lainsuojattomia. He ryöstelivät pääasiassa junia ja hevosia.


title: Daltonin veljekset

text: Bob Dalton halusi kuitenkin jäädä muistettavaksi. Hänen ehdotuksestaan Daltonit päättivät ryöstää kaksi pankkia samanaikaisesti. Pankeiksi valittiin "C.M. Condon & Company's Bank" ja "First National Bank", jotka molemmat olivat Coffeyvillessa, Kansasissa. Daltonit olivat tunnettuja, joten välttääkseen huomatuksi tulemisen he naamioituivat tekoparroin. Tämä ei kuitenkaan auttanut. Paikalliset ihmiset tunnistivat lainsuojattomat.


title: Daltonin veljekset

text: Pankkivirkailija hidasteli ryöstösaaliin antamisessa, jonka aikana paikalliset ihmiset ehtivät aseistautua. Kun Daltonien jengi poistui pankeista, alkoi tulitus, jonka aikana kaupungin sheriffi Charles Connelly sai surmansa. Taistelussa surmansa saivat myös Grat Dalton, Bob Dalton, Dick Broadwell ja Bill Power. Emmett Daltoniin osui 23 luotia, mutta hän selvisi kuin ihmeen kaupalla. Hän kuoli vuonna 1937.


title: Daltonin veljekset

text: Bill Doolin, "Bitter Creek" Newcomb ja Charlie Pierce olivat ainoat jengiin jääneet jäsenet. Kukaan heistä ei kuitenkaan tunnustanut osallistuneensa Coffeyvillen ryöstöön. Kuitenkin epäillään, että ryöstöön olisi osallistunut "kuudes mies", joka piteli hevosia. Tällöin joku heistä olisi ollut kaupungissa ryöstön aikana.


title: In the Sign of Evil

text: In the Sign of Evil on saksalaisen thrash metal -yhtye Sodomin debyytti-EP, joka julkaistiin vuonna 1984. EPtä pidetään yleisesti ottaen yhtenä merkittävimmistä thrash metal -julkaisuista.


title: Expurse of Sodomy

text: Expurse of Sodomy on saksalaisen thrash metal -yhtye Sodomin toinen EP, joka julkaistiin vuonna 1987.


title: Rytmihäiriö

text: Rytmihäiriö tarkoittaa lääketieteessä sydämen normaalin, säännöllisen rytmin häiriytymistä. Rytmihäiriö syntyy, jos sykettä tahdistavan sähköisen impulssin muodostuminen on häiriintynyttä tai impulssien johtuminen sydämessä on poikkeavaa. Tavallisimpia rytmihäiriöitä ovat lisälyönnit, eteisvärinä, takykardia eli tiheälyöntisyys ja bradykardia eli harvalyöntisyys. Kammiovärinä on vakava rytmihäiriö, joka voi johtaa sydänperäiseen kuolemaan.


title: Rytmihäiriö

text: Sydämen sähköisen johtoratajärjestelmän toiminta selvitettiin 1800-luvulla ja 1900-luvun alussa. Vuonna 1839 tšekkiläinen Jan Evangelista Purkyně löysi sähköisen järjestelmän pienimmät haarat, Purkinjen syyt. Sveitsiläinen lääkäri Wilhelm His, Jr. tunnisti vuonna 1893 Hisin kimpuksi nimetyn eteiskammiosolmukkeen jälkeen sijaitsevan johtoratajärjestelmän osan. Eteiskammiosolmukkeen kuvasivat saksalainen Karl Albert Ludwig Aschoff ja japanilainen Sunao Tawara vuonna 1906, ja sinussolmukkeen brittiläiset Sir Arthur Keith ja Martin William Flack vuotta myöhemmin. Rytmihäiriöistä eteisvärinän kuvasi ensimmäisen kerran eläimillä William Harvey vuonna 1628 ja ihmisillä Robert Adams vuonna 1827 ja Etienne Marey vuonna 1863. Adams ja Marey tosin uskoivat epäsäännöllisen pulssin olevan yhteydessä mitraaliläpän ahtaumaan. Ensimmäinen länsimaissa kuvattu rytmihäiriölääke oli todennäköisesti "Digitalis purpurea" -kasvin uute, jonka löysi William Withering vuonna 1785.


title: Rytmihäiriö

text: Sydämessä sähköiset impulssit kulkevat erikoistuneista sydänlihassoluista muodostuvaa johtoratajärjestelmää pitkin sydänlihakseen. Sydämen oikean eteisen seinämässä oleva sinussolmuke toimii terveen sydämen tahdistajana. Sinussolmukkeesta lähtee sydänlihassolujen depolarisaation seurauksena sähköinen impulssi eteisiin, jolloin eteiset supistuvat ja työntävät veren kammioihin. Impulssi etenee eteis-kammiosolmuketta (AV-solmuketta) pitkin kammioiden väliseinässä eli septumissa sijaitsevaan Hisin kimppuun. Hisin kimppu jakaantuu oikeaan ja vasempaan haaraan, jotka hajaantuvat edelleen Purkinjen säikeiksi. Näitä säikeitä myöten impulssi pääsee kammioiden seinämiin, jotka supistuvat ja pumppaavat veren sydämestä verenkiertoon. Tämän jälkeen tapahtuu sähköärsytyksen jälkeinen palautumisvaihe eli repolarisaatio. Sinussolmuke kiihdyttää sydämen sykettä tarvittaessa esimerkiksi rasituksen yhteydessä. Jokainen sydänlihassolu pystyy lähettämään itsenäisesti sähköisen impulssin, mutta terveessä sydämessä sinussolmuke tahdistaa sähköisen toiminnan koordinoidusti.


title: Rytmihäiriö

text: Alttius rytmihäiriöiden syntymiselle voi olla geneettistä tai johtua myöhemmin elämässä saadusta sydämen sairaudesta. Riskiä voivat nostaa esimerkiksi elimistön elektrolyyttitasojen poikkeavuudet, hypoksia, eräiden lääkkeiden vaikutukset, sydänlihaksen hapenpuute ja hormonitasapainon häiriöt, kuten kilpirauhasen ja lisämunuaisen sairaudet.


title: Rytmihäiriö

text: Rytmihäiriömekanismit voidaan luokitella neljään ryhmään:


title: Rytmihäiriö

text: Sähköisen impulssin muodostuminen sydämessä voi olla häiriintynyttä. Impulssi saattaa lähteä normaalista paikasta eli sinussolmukkeesta, mutta solmukkeen toiminta voi olla epänormaalia, jolloin se antaa impulsseja liian nopeasti tai hitaasti. Tällainen ilmiö nähdään esimerkiksi sairas sinus -oireyhtymässä. Toisaalta sähköinen impulssi voi lähteä poikkeavasta paikasta; ilmiötä kutsutaan fokaaliseksi aktivaatioksi eli automatismiksi (). Automatismissa sydämen muu kohta kilpailee sinussolmukkeen kanssa tahdistamisesta. Tällöin rytmihäiriö syntyy paikallisena ja leviää sydämen normaalin johtumisjärjestelmän kautta.


title: Rytmihäiriö

text: Toinen syy rytmihäiriöille on sähköisen impulssin poikkeava johtuminen, mikä saattaa tapahtua sinussolmukkeessa, eteiskammiosolmukkeessa tai kammioiden johtoratajärjestelmässä. Häiriöt sydämen johtoratajärjestelmässä aiheuttavat esimerkiksi eritasoisia AV-johtumishäiriöitä.


title: Rytmihäiriö

text: Kolmas rytmihäiriöitä aiheuttava mekanismi on kiertoaktivaatio (engl. "re-entry"), jossa sähköimpulssin kulku muuttuu rakenteellisen häiriön vuoksi yksisuuntaisesta kaksisuuntaiseksi ja jää kiertämään sydämeen. Kiertoaktivaation mahdollistavia rakenteita ovat muun muassa arvet sydänlihaksessa, eteisten ja kammioiden välinen oikorata (Wolff-Parkinson-Whiten oireyhtymä, WPW) ja eteis-kammiosolmukkeen kaksijakoisuus. Eteisvärinä on yleinen kiertoaktivaation aiheuttama rytmihäiriö.


title: Rytmihäiriö

text: Neljäs rytmihäiriöiden aiheuttaja on repolarisaation jälkeinen epänormaali sähköinen aktivaatio eli jälkidepolarisaatio, joka voi ylittää uuden impulssin laukaisemiseen tarvittavan sähköisen kynnyksen. Rytmihäiriö voi johtua joko varhaisesta jälkidepolarisaatiosta, kuten tapahtuu pitkä QT -oireyhtymään liittyvässä kääntyvien kärkien kammiotakykardiassa, tai myöhäisestä jälkidepolarisaatiosta, kuten digoksiinin aiheuttamissa rytmihäiriöissä.Johtumishäiriöissä sähköisen impulssin johtuminen eteisistä kammioihin eteis-kammiosolmukkeen (AV-solmukkeen) kautta on häiriintynyt, mikä voi johtaa sydämenlyöntien jäämiseen väliin ja hitaaseen sykkeeseen. Sinussolmuke toimii yleensä normaalisti. Johtumishäiriöt jaetaan kolmeen asteeseen häiriön vaikeuden mukaan. Ihminen yleensä huomaa sydämensä rytmin vain sen poiketessa normaalista, esimerkiksi muljahduksena. Yleensä kyse on "liian aikaisin" tulevasta lisälyönnistä. Keho huomaa sen, koska se syntyy muualla kuin normaalit sydämenlyönnit, jotka syntyvät oikean eteisen yläosan sinussolmukkeessa.


title: Rytmihäiriö

text: Yksi muljahdus ei ole paha merkki, mutta jos lisälyöntejä on monta tunnissa, kannattaa hakeutua lääkäriin. Asialla on kiire, jos sydänoireet tulevat flunssan tai muun infektion jälkeen, koska tällöin saattaa kyseessä olla sydänlihastulehdus, joka aiheuttaa kammiossa syntyviä rytmihäiriöitä.


title: Rytmihäiriö

text: Muutama ihminen tuhannesta saa voimakkaita tykytyskohtauksia, jopa yli 200 sydämenlyöntiä minuutissa. Jos tämä kestää yli puoli tuntia, kannattaa soittaa ambulanssi, jossa rytmihäiriö tallennetaan sydänfilmille jatkohoidon suunnittelua varten. Muutenkin asiasta kannattaa mainita lääkärille, jos tykytyskohtaukset ovat toistuvia.


title: Rytmihäiriö

text: Nuorista urheilijoista vain pari sadastatuhannesta kokee rytmihäiriön aiheuttaman äkkikuoleman, muistakin nuorista vain vähän useampi. Keski-iässä riski kasvaa.


title: Rytmihäiriö

text: Rytmihäiriöiden diagnoosi perustuu tavallisimmin 12-kanavaiseen sydänfilmiin eli EKG:hen, jonka perusteella useimmat poikkeavat rytmit pystytään tunnistamaan. Jos häiriö esiintyy vain ajoittain, saatetaan tarvita EKG:n pitkäaikaisrekisteröinti esimerkiksi 24 tunnin ajalta. Sairaaloissa pystytään monitoroimaan EKG:ta ja samanaikaisesti seuraamaan potilaan oireita; tämä voi olla tarpeen, jos epäillään oireiden johtuvan muusta syystä kuin rytmihäiriöstä. Jos häiriö esiintyy vain fyysisen rasituksen tai stressin aikana, voidaan tehdä rasitus-EKG eli kliininen rasituskoe, jossa sydänfilmin lisäksi seurataan esimerkiksi verenpainetta, hengitystiheyttä ja veren happipitoisuutta.


title: Rytmihäiriö

text: Häiriömekanismin selvittämiseksi ja hoidon suunnittelemiseksi on mahdollista suorittaa sydämen elektrofysiologinen tutkimus, jossa paikannetaan rytmihäiriön aiheuttavat rakenteet. Tutkimuksessa viedään ohuet katetrit sydämeen yleensä nivustaipeesta reisilaskimon kautta. Katetrien avulla voidaan mitata sydämen sähköistä toimintaa sisältäpäin ja antaa ärsykkeitä rytmihäiriön laukaisemiseksi, jotta häiriön luonne ja syy pystyttäisiin selvittämään. Rytmihäiriön syytä selviteltäessä voi olla tarpeen tehdä esimerkiksi laboratoriokokeita, sydämen ultraäänikuvaus tai sepelvaltimoiden varjoainekuvaus eli angiografia.


title: Rytmihäiriö

text: Sydämen rytmihäiriöitä voidaan hoitaa rytmihäiriölääkkeillä, jotka yleensä jaetaan neljään alaryhmään vaikutusmekanismin mukaan (Vaughan Williams-luokitus). Lääkkeillä voi olla useita erilaisia vaikutuksia, jolloin osa niistä voidaan periaatteessa sijoittaa useampaan luokkaan. On olemassa muutamia Vaughan Williams-luokittelun ulkopuolelle jääviä rytmihäiriölääkkeitä, kuten digoksiini ja adenosiini.


title: Rytmihäiriö

text: Ryhmän I lääkkeet salpaavat sydämen depolarisaation aiheuttavia natriumkanavia, jolloin herätekynnys eli aktiopotentiaalin aikaansaamiseksi tarvittava depolarisaatiotaso suurenee ja sähköimpulssin johtumisnopeus hidastuu. Ryhmän I alaryhmien IA, IB ja IC lääkkeiden teho eri natriumkanaviin on hieman erilainen. Näihin ryhmiin kuuluvia lääkkeitä ovat muun muassa lidokaiini, kinidiini, propafenoli ja flekainidi.


title: Rytmihäiriö

text: Ryhmän II lääkkeet, joita ovat esimerkiksi propranololi ja metoprololi, salpaavat adrenergista beetareseptoria ja estävät sympaattisen hermoston liiallisen aktiivisuuden. Ryhmän lääkkeet vähentävät automatismiaktiivisuutta ja hidastavat eteiskammiojohtumista.


title: Rytmihäiriö

text: Ryhmään III kuuluvat sotaloli ja amiodaroni, joiden vaikutusmekanismi perustuu aktiopotentiaalin palautumisvaiheen pitenemiseen. Ne pidentävät repolarisaatiota, leventävät QRS-kompleksia ja pidentävät QT-aikaa. Kuten ryhmän II lääkkeet, ne myös hidastavat johtumista ja vähentävät automatismiaktiivisuutta.